text:
Ubukungu
Inkunga Y’Amafaranga Croix Rouge Y’u Rwanda Yabateye Yabahinduriye Ubuzima
Bamwe mu baturage bafashijwe n’Umuryango utabara imbabare witwa Croix Rouge bavuga ko nyuma yo kugirwaho ingaruka n’icyorezo COVID-19, bakagobokwa n’uyu Muryango, bashima ko amafaranga bahawe yabafashije kwivana mu bukene.
Hagati y’italiki 28 n’italiki 29, Werurwe, 2022, abakozi ba Croix Rouge y’u Rwanda bahuye n’abaturage bigeze guterwa inkunga ya Frw 30 000 kugira ngo bagure ibintu by’ingenzi byo kwifashisha mu ngo zabo.
Ayo mafaranga yari ay’icyiciro cya mbere ariko mu ntangiriro z’iki Cyumweru bongewe andi Frw 150 000 yo gushyira mu mishinga hagamijwe kubafasha kugira ubuzima bwiza.
Abaturage bahawe amafaranga mu kiciro cya kabiri ni abo mu Mirenge ya Mwiri, Umurenge wa Nyamirama n’Umurenge wa Kabarondo, yose ikaba iba mu Karere ka Kayonza
Croix Rouge y’u Rwanda iha abaturage amafaranga ikoresheje kuyabohorereza kuri Telefoni zabo kugira ngo bajye babikuza ayo bakeneye bitewe n’icyo bagiye kuyakoresha.
Abaturage batoranyijwe hakurikijwe abagizweho ingaruka na COVID-19 mu buryo bukomeye nibo bahabwa amafaranga kugira ngo barebe ko yabazahura bakivana mu bukene.
Ni gahunda ikorwa na Croix Rouge hirya no hino mu Rwanda kandi k’ubufatanye n’inzego z’ibanze zigereye abo baturage.
Umuturage wo mu Murenge wa Nyamirama witwa Afissa yabwiye itangazamakuru ko ubwo yahabwaga Frw 30 000 bya mbere, yabiguze matola kugira ngo arara ahantu hameze neza.
Ku nshuro ya kabiri, ni ukuvuga ubwo yabonaga Frw 150 000, yavuze ko azamufasha kugura ingurube, akayorora ikaamufasha kugira intambwe atera mu buzima bwe.
Ati: “ Ubu ndishimye kuko aya mafaranga nzayagura ikibwana cy’ingurube ngitunge kandi ndabizi ko kizagira urwego kinkuraho kikangeza ku rundi mu iterambere ry’urugo rwanjye.”
Afissa avuga ko umushinga we uzatuma abona uko agaburira neza abana be kubera ko ifumbire izatangwa n’amatungo azorora azayifashisha mu gufumbira isambu ye ikarushaho kwera.
Mu murenge wa Mwiri hari umugore witwa Petronille Iribagiza avuga ko Croix Rouge yamugiriye icyizere bamuha amafaranga ngo ayagure imashini ikora vuba.
Iribagiza ati: “ Bangiriye icyizere bampa amafaranga yo gutangiza umushinga w’ubudozi.
Amafaranga Frw 150 000 bampaye nashatse andi mu itsinda nyongeraho ngura imashini igezweho idoda, ubu mfite imashini igaragara kandi byanyongereye n’abakiliya.
Abandi baturage Croix Rouge y’u Rwanda yafashije bo mu Murenge wa Kabarondo bashinze iduka ricuruza ibiribwa, bita alimentation.
Bose bahuriza k’ugushimira Croix Rouge kubera ubufasha yabahaye kugira ngo barebe uko bakwiyubaka muri ibi bihe abatuye u Rwanda n’isi muri rusange bari kwivana mu ngaruka zatewe na COVID-19.
Umuyobozi ushinzwe Itumanaho no gutsura Umubano ( Diplomacy ) muri Croix Rouge y’u Rwanda Bwana Mazimpaka Emmanuel wari uyoboye itsinda ryari mu Karere ka Kayonza avuga ko iyi nkunga ari ingirakamaro kuko mu bantu 350 bayihawe , 100 muri bo batari bafite ubwiherero babwubatse mu mafaranga 30.000 Croix Rouge y’u Rwanda yari yabanje kubaha.
Andi bayikenuje mu buryo butandukanye.
Avuga ko kuba bose muri rusange barakoresheje neza amafaranga ya mbere bahawe( Frw 30 000) ari byo byatumye bahabwa n’andi Frw 150.000.
Ashimira ubuyobozi bwite bwa Leta bwafatanije n’inzego za Croix Rouge y’u Rwanda mu kumenya abagenerwa bikorwa batishoboye kugira ngo baterwe iriya nkunga.
Ntabwo ari mu Karere ka Kayonza gusa abaturage bahawe ariya mafaranga kuko hari n’andi matsinda abiri y’abakozi ba Croix Rouge bagiye mu Turere twa Nyagatare na Kirehe.
N’aho bahaye abaturage ariya mafaranga kandi basura amakoperative yafashijwe mu byiciro byabanje kugira ngo barebe aho bageze biteza imbere.
Imiryango 913 yagizweho ingaruka na COVID-19 yo mu Turere twa Kayonza, Kirehe, Ngoma na Nyagatare niyo yafashijwe na Croix Rouge y’u Rwanda muri iki Cyumweru ihabwa inkunga yavuzwe haruguru.
Indi nkunga Croix Rouge y’u Rwanda yatanze ni Fr 2.500.000 ku ma koperative umunani yo muri turiya turere akora ubuhinzi n’ubworozi.
Croix Rouge y’u Rwanda kandi mu bihe bitandukanye by’umwaka wa 2021 yafashije abantu bari bahuye n’ibibazo bitandukanye harimo no gusenyerwa n’umutingito wabaye muri Rubavu no mu tundi turere duturiye Umujyi wa Goma muri Repubulika ya Demukarasi ya Congo.
Hari abahawe amabati yo gusana ibisenge byazahajwe n’uriya mutingito.
Barimo abo mu Murenge wa Bugeshi, uwa Busasamana n’ahandi.


c: text/html

text:
Yanditswe Nov, 20 2021 20:47 PM | 55,437 Views
Mu nama Nkuru y'Igihugu y'abana ya 15, abana basabye inzego zitandukanye kongera imbaraga mu kurwanya amakimbirane yo mu miryango no kurwanya ihohoterwa rikorerwa abana kuko ngo ari intandaro y'ibibazo bikomeye bibangamiye ejo habo heza.
Ikibazo cy'amakimbirane mu miryango ni kimwe mu biza ku isonga mu bibangamiye uburere n'ahazaza heza h'umwana, nk'uko ababyeyi ubwabo babigaragaza.
Abana basobanura ko byinshi mu bibazo biri mu miryango yabo binabakurikirana kugeza bamwe bigiriye mu buzima bwo ku muhanda.
Abashoboye kwiga na bwo ngo bakomeza kugira ibibazo by'imitekerereze ari yo mpamvu basaba inzego bireba kugira icyo zikora kugira ngo bidakomeza kubangamira ahazaza habo.
Abana bishimira ko nama Nkuru y’Igihugu y’Abana yababereye umuyoboro wo gutanga ibitekerezo kuri gahunda z’igihugu by’umwihariko kuri politiki n’amategeko bireba abana.
Imwe mu myanzuro yafatiwe muri iyi nama, ifitanye isano n'uruhare rw'umuryango mugari, ubuyobozi, mu gutegura ahazaza h'umwana.
Padiri Dr Fidele Dushimimana uherutse gushyira ahagaragara igitabo yise ''Kura ujye ejuru'', ashimangira ko ababyeyi bakwiye kwitwararika ku burere bw'umwana by'umwihariko kugeza myaka 3 ibanza.
Ati "Umwana ufite imyaka 3 yagombye kuba afite umusingi w'uko azaba ejo: nko mu mwaka wa mbere ababyeyi bakamwitaho bakamuha urukundo kuko cya cyizere bamuha muri uwo mwaka wa mbere ni cyo azamukiraho agashyiraho uruhare rwe, urumva rero kugira ngo ibyo bigerweho ni uko ababyeyi baba bumvikana."
Minisitiri w'Uburinganire n'Iterambere ry'Umuryango Prof Bayisenge Jeannette we yagaragaje ko igihugu gukora uko gishoboye kigashyiraho politiki n'icyerekezo birengera umwana, harimo kumurinda ihohoterwa, no guhana abo ryagaragayeho. Yasabye abana na bo kutemera icyo aricyo cyose cyakwangiza ahazaza habo.
Ati "Ni ngombwa ko mutangira kwibaza ngo ni iki nkunda kwiga? Ni iki nkunda gukora kurusha ikindi? Byamfasha gute gukemura ibibazo biri mu muryango nyarwanda? Byamfasha kugera aho u Rwanda twifuza gute? Ni he nashyira ingufu kurushaho kugira ngo nzabigereho? Kwibaza ibibazo nk'ibi bizabafasha kugera ku ntego zanyu no kugera ku Rwanda twifuza."
Iyi nama nkuru y'igihugu y'abana ibaye ku nshuro ya 15 yitabiriwe n’abana 100 bahagarariye abandi, ikaba yahujwe no kwizihiza umunsi mpuzamahanga w'umwana hazirikanwa insanganyamatsiko igira iti: Ejo ni Njye.
Jean Claude Mutuyeyezu

robotstxt: allowed

filter: keep


text:
Kuri icyi cyumweru cya 3 cya Adiventi, kuwa 13 ukuboza 2020, Icyumweru cy’ibyishimo, Nyiricyubahiro Antoni KARIDINALI KAMBANDA yakiranywe ibyishimo muri Diyosezi ya Kibungo.
Mu Gitambo cya Misa, cyatuwe na Nyiricyubahiro Antoni Karidinali KAMBANDA yagarutse ku byishimo by’impurirane by’uyu munsi muri Diyosezi ya Kibungo kubera ingabire y’Isakaramentu ry’ubusaseridoti bwahawe Diyakoni Adrien UWIRINGIYIMANA wabaye Padiri; ndetse n’ibyishimo by’umugisha yahawe wo gushyirwa mu rwego rwa Karidinali, ikaba ari ingabire y’Imana. Nyiricyubahiro Karidinali ati: “naje kubasangiza ku mugisha nahawe w’ubukaridinali.”
Mu nyigisho yegarutse ku isano iri hagati y’ibyishimo n’urukundo. Karidinali ati hari ibintu 2 by’ingenzi ku muntu “Gukunda no gukundwa”. Biba akarusho iyo “umuntu akunzwe n’Imana”
Kuva atorewe na Nyirubutungane Papa Fransisko kuba Karidinali wa Kiliziya Ntagatifu Gatolika ya Roma, kuwa 25 ukwakira 2020, kugeza ashyizwe muri urwo rwego kuwa 28 ugushyingo 2020, ni ubwa mbere yakiriwe ku mugaragaro muri Diyosezi ya Kibungo nka Karidinali.
Muri iyi nyandiko nifuje kubagezaho, mu ncamake, urugendo rw’ukwemera n’urukundo Nyiricyubahiro Antoni KAMBANDA yakoranye n’Umuryango w’Imana muri Diyosezi ya Kibungo, kuva atorewe kuba Umwepiskopi bwite wayo kugeza na n’ ubu, aho atorewe kuba Karidinali, akaba akiri Umushumba wayo nk’Umuyobozi wa Diyosezi (Administrateur Apostolique). Ubwo butumwa yasohoje, kandi agisohoza muri iyo Diyosezi, ni umurage w’ukwemera, igihango cy’urukundo n’umugisha wa kibyeyi bitazibagirana muri Diyosezi ya Kibungo.
Kuwa 07/05/2013, niho inkuru yasakaye ku isi yose iturutse i Vatikani ko Nyirubutungane Papa Fransisko yatoreye Nyiricyubahiro Antoni KAMBANDA kuba Umushumba wa Diyosezi Gatolika ya Kibungo
apply a negative pressure to the pendulous penis, thusWhen indicated oral therapies will probably become the cialis no prescriptiion.
Mbere y’uko yimikwa nk’Umwepiskopi, yakoze urugendo rwa gitumwa muri Paruwasi zose zari zigize Diyosezi ya Kibungo asobanura ibimenyesto biri mu kirangantego cye.
Kuva Nyirubutungane Papa Fransisko atangaje ko Nyiricyubahiro Antoni KAMBANDA atorewe kuba Umwepiskopi wa Diyosezi ya Kibungo kugeza ubu, Diyosezi ya Kibungo yakoranye nawe urugendo rw’ukwemera rusa na rwa rundi Abigishwa ba Emawusi bakoranye na Yezu, nyuma y’izuka rye (Reba Lk 24,13-35), nk’uko Nyiricyubahiro Antoni KAMBANDA ubwe yabitangaje mu Ibaruwa ubwe yageneye abakristu ba Diyosezi ya Kibungo, nk’Umwepisikopi[1]
[1] Musenyeri Antoni KAMBANDA, Ibaruwa Umwepiskopi yageneye abakristu ba Diyosezi ya Kibungo. Tuvugurure Iyogezabutumwa muri Diyosezi yacu, kuwa 12 Mata 2015
Ni urugendo rw’ukwemera, rwafashije Diyosezi ya Kibungo mu kuvugurura Iyogezabutumwa; urugendo rusa nk’urw’abigishwa ba Emawusi hamwe na Yezu wazutse, Umushumba mwiza uhora aduherekeza.
Ubutumwa Nyiricyubahiro Antoni KAMBANDA yakoze muri Diyosezi ya Kibungo ni bwinshi, ariko twabukubira mu ngingo zigera kuri 12:
1. Kwamamaza Ijambo ry’Imana n’ingendo za gitumwa zigamije kwegera Abakristu
Ubutumwa bwo kwamamaza Ijambo ry’Imana yabuhaye umwanya w’ibanze, ku buryo ryahaye abantu ubuzima n’ibyishimo byo kwakira Imana n’umukiro wayo. Mu butumwa bwe kandi yashyigikiye kandi abagira uruhare mu kuryamamaza. Ikimenyetso gifatika ni amagare yahaye Abakateshiste n’abandi bagira uruhare mu kwamamaza Ijambo ry’Imana, aho yatanze amagare agera kuri 500, mu mwaka wa 2017.
Mu Ngendo za Gitumwa (Visites pastorales), Nyiricyubahiro Antoni KAMBANDA yakoze mu gusura Abakristu muri Paruwasi zose zigize Diyosezi, kugera no muri Santarali, ndetse na Sikirisale, ni ikimenyetso kigaragaza urukundo rw’Umushumba mwiza. Ni urugero rwo gusohoka no gusanga abakristu aho bari, mu byishimo byabo n’imibabaro yabo, mu bibazo ndetse n’ibisubizo by’ubuzima bwabo, nk’uko Nyirubutungane Papa Fransisko atahwemye kubyibutsa[1].
[1] Reba Urwandiko rwa Gishumba rwa Papa Fransisko, Ibyishimo by’Ivanjili, rwo kuwa 24/11/ 2013
2. Gutagatifuza umuryango w’Imana mu Masakaramentu
Nyiricyubahiro Antoni KAMBANDA yatagatifuje umuryango w’Imana mu masakaramentu atandukanye harimo amasakaramentu y’Ibanze ya Batisimu n’Ugukomezwa. Mu ma Paruwasi atandukanye yagiye atangamo Batisimu. By’umwihariko muri Paruwasi yashinze, abakristu ba mbere bayo nka Paruwasi babatijwe nawe. Isakaramentu ry’Ugukomezwa ndetse n’Isakaramentu ry’Ubusaseridoti biri mu nshingano z’ibanze z’Umwepiskopi. Yatanze kandi amasakaramentu ya Penetensiya n’Ukaristiya ndetse, ndetse n’Ugushyingirwa gutagatifu.
3. Kwita ku “Rugo” nk’umuryango:
Nyiricyubahiro Antoni KAMBANDA ntiyahwemye kwibutsa uruhare ndasimburwa rwʾUrugo nka Kiliziya yʾibanze. Ndetse igihe Diyosezi yari muri Yubile y’imyaka 50, insanganyamatsiko yayo yabaye Umuryango nk’ishingiro ry’Iyogezabutumwa : « Umuryango wabaye Kiliziya y’ibanze n’ishingiro ry’iyogezabutumwa rivuguruye »; utubera « igicumbi cy’uburere nyobokamana, kandi udutoza ubutumwa bwacu nk’ingingo nzima zigize umubiri wa Kristu », utubera « ishuri ry’umuhamagaro w’ubutungane » ndetse uba « ishingiro ry’ubuhamya bw’urukundo rw’Imana mu bantu. »
4. Kwita ku Iyogezabutumwa ry’abana n’urubyiruko:
Iyogezabutumwa ryʾabana yarigeneye umwanya wihariye mu butumwa bwe. Muri urwo rwego yashyizeho Komisiyo yihariye ishinzwe abana, kuko ubundi abana babarizwaga muri Komisiyo imwe n’urubyiruko.
Abana bashyiriweho utugoroba twabo nkʾIhuriro ribafasha kumva ko bafite umwanya wabo mu muryango wʾImana.
Mu rwego rwo kubafasha yatangije igikorwa cyo guhuza buri mwaka abana bahagarariye abandi akabifuriza Noheli n’umwaka mushya muhire. Kwifuriza Abana Noheli n’umwaka mushya ni igikorwa yatangiye mu mwaka wa 2015, ubuheruka mu mwaka wa 2019 byabaye ku nshuro ya 5.
Iyogezabutumwa mu rubyiruko ryahawe umurongo, aho urubyiruko rwagiye rwitabwaho mu kugira aho rubarizwa kugira ngo rudatakara. Kwita ku rubyiruko mu mashuri ndetse no guhuriza urubyiruko mu matsinda arufasha kwitagatifuza, kwiteza imbere no kwidagadura byashyizwe muri gahunda y’Iyogezabutumwa ry’urubyiruko: aha twavuga urubyiruko rwʾimpuguke, abakozi nʾabacuruzi nʾabarangije za Kaminuza bibumbiye muri « Groupe Impuhwe ». Ntitwakwibagirwa amahuriro -« Forum »- yʾurubyiruko, haba mu rwego rwa Diyosezi na Paruwasi. Buri mwaka Umwepiskopi ashyiraho umurongo wʾIyogezabutumwa ry’urubyiruko, ku buryo yarugeneye umwanya wihariye mu kurwitaho.
5. Ibikorwa by’ubutabera n’amahoro mu kwimakaza ubumwe n’ubwiyunge:
Ibikorwa byʾubutabera nʾamahoro mu bumwe nʾubwiyunge bw’abanyarwanda yabihaye umwanya wihariye mu Iyogezabutumwa.
Mu kwibanda ku Isanamitima no kunga abanyarwanda. Ibyo byagaragariye mu bikorwa byokwibuka abazize Jenoside yakorewe abatutsi mu 1994, kwita kuri za Gereza azisura kandi aziha abapadiri bazitaho ku buryo bwihariye (Omoniye) ndetse no mu gufasha abacitse ku icumu rya Jenoside kwiyunga n’ababahemukiye.
6. Kwita ku basaseridoti, kurera neza abitegura kuzaba abapadiri, no gushyigikira Imiryango y’Abihayimana:
Uburyo yita ku Bapadiri bigaragarira mu kubatega amatwi, kubagira inama no kubitaho, buri wese ku giti cye no muri rusange, aha twakomoza ku mpanuro zikubiye by’umwihariko mu Ibaruwa yandikiye Abapadiri[1]
[1] Musenyeri Antoni KAMBANDA, Ibaruwa Umwepiskopi wa Diyosezi ya Kibungo yandikiye Abapadiri ba Diyosezi mu gusoza umwaka wa Yubile y’ubusaserdoti mu Rwanda twinjira mu mwaka wa yubile ya Diyosezi. Duharanire Kwitagatifuza, Kuwa Kane Mutagatifu kuwa 29 Werurwe 2018
Kurera abitegura kuzaba abapadiri byagaragariye ku mutima yashyize kuri Seminari Nto ya Zaza. Mu kwita kuri iyo Seminari hubatswe kandi hatahwa ibyumba 3 by’amashuri byubatswe ku bufatanye n’ababyeyi barerera mu iseminari. Havuguruwe amacumbi y’abapadiri bayobora seminari. Abaseminari babaye inyamibwa mu mitsindire: Iseminari yagize abana benshi bagira inota rya mbere (8) mu cyiciro rusange, n’abandi bagira inota ryiza muri “combination” bigamo. Abaseminari bitabira amarushanwa ku nzego zinyuranye kandi bagatsinda neza. Abaheruka ni Nsengiyumva Honoré wageze ku rwego rw’igihugu muri “National spelling competition”, watsinze kandi agahembwa muri 5 ba mbere ku rwego rw’igihugu mu marushanwa yo kwandika ya “E.A.C. essay competition”, edition 2018. Mu myidagaduro bitabiriye amarushanwa asanzwe ateganywa kandi ibikombe byinshi bitaha mu Iseminari
Mu kwita ku Bafaratiri, abajya mu Iseminari Nkuru, twavuga igikorwa yatangije cyo guhuriza hamwe abitegura gutangira mu Iseminari Nkuru ya Rutongo ngo bitegure batozwa umuco wa Seminari kandi bahabwa amasomo amwe n’amwe ahatangirwa. Imyiherero y’abafaratiri bo mu ma Seminari makuru yose Rutongo, Kabgayi na Nyakibanda…
Mu rwego rwo kwita ku Bihayimana twavuga imihango yo kwakira amasezerango y’Abihayimana, gushyigikira imiryango y’Abihayimana no kuyigeza mu ma paruwasi itarageramo: nka Bare, Gishanda, Kirehe, Rusumo… Hari imiryango mishya yakiriye muri Diyosezi:
- Ababikira bʾAbamisiyoneri b’Umwamikazi w’Abamalayika, bafite urugo muri Paruwasi ya Kirehe, Santarali Kigina
- Ababikira bʾAbadominikani, bafite urugo muri Paruwasi ya Kabarondo
- Abari b’urukundo bafite urugo muri Paruwasi ya Rusumo, bakaba bakora ubutumwa mu nkambi y’impunzi ya Mahama.
Twavuga kandi umuryango mushya yashinze, umuryango w’Abafurere b’Abagaragu Bato ba Mariya (Petits Serviteurs de Marie), akaba yarawemeye mu rwego rwa Diyosezi kuwa 25 Mutarama 2018, ufite ingo muri Paruwasi ya Zaza ahitwa Cyizihira no muri Santarali ya Nyange ndetse no muri Paruwasi ya Gahara.
7. Ibikorwa by’urukundo n’impuhwe mu nzego za Caritas
Mu rwego rwa Caritas yibanze ku bikorwa byo kwishyurira abana batishoboye amafaranga y’ishuri no kubagurira ibikoresho by’ishuri. Gufasha abana bo mu muhanda mu kigo cya Karibu cya Kabarondo. Kubakira abatishoboye no kubasanira amazu. Gufasha abantu mu buryo bwihutirwa (aides ponctuelles). Kwita ku bantu bageze mu zabukuru bafite ubumuga urugero:ingo z’amahoro ziri mu ma Paruwasi Mukarange, Kabarondo na Bare no mu Ngo z’Abihayimana : Abakarikuta, abizeramariya…). Kwakira abantu baje bagana Diyosezi, bafite ibibazo, ingero : impunzi zo mu nkambi ya Mahama….
Hari ibikorwa byihariye byagezweho
I. ISHAMI RY’UBUZIMA:
Ku bufatanye na Caritas Rwanda, Nyiricyubahiro Antoni KAMBANDA yahaye abana bafite ubumuga amagare y’inyunganirangingo, muri Paruwasi ya Gashiru, mu Murenge wa Ndego, Akarere ka Kayonza.
Hari abatishoboye Nyiricyubahiro Antoni KAMBANDA yarihiye ubwisungane mu kwivuza (Mutuelle de santé), yatanze kandi ibikoresho (Echographies) byifashishwa mu gupima umubyeyi utwite harindwa umwana n’umubyeyi.
II.ISHAMI RY’ABATISHOBOYE:
Abasenyewe n’ibiza muri Paruwasi zitandukanye Nyiricyubahiro Antoni KAMBANDA yabafashije gusanirwa amazu abaha amabati n’ibigega bifata amazi.
Nyiricyubahiro Antoni KAMBANDA yasuye za Gereza aha abagororwa imyambaro, yahaye imbuto y’ibiti by’imyumbati ifite agaciro ka 3,000,000frw abagize amapfa kubera Ibiza muri Paruwasi ya Gashiru, Santarali ya Ndego. Ku bufatanye na Leta, abatishoboye bahawe ubufasha bwo kubigira imishinga, muri gahunda VUP, kugira ngo bivane mu bukene
III.ISHAMI RYAMAJYAMBERE:
Ku bufatanye na CARITAS AUTRIA ,Abahinzi borozi bo muri Paruwasi ya Rukoma mu Karere NGOMA bahawe imashini zuhira, bubakiwe ubwanikiro bugizwe n’ibyuma n’amabati, bubakiwe kandi ubuhunikiro.
Ingo zitishoboye zahawe amatungo (ihene,ingurube n’inkoko), mu rwego rwo kwiteza imbere.
Urubyiruko n’abakuru bashyizwe mu matsinda yo kwizigamira no kugurizanya, y’ibimina bivuguruye (SILC)
Ku nkunga ya USAID/HUGUKA DUKORE urubyiruko mu rwigishijwe kwihangira imirimo runahabwa ibikoresho by’ubudozi,gusudira no gutunganya imisatsi.
8 . Gushinga Paruwasi nshya na Santarali nshya mu buryo bwo kwegera abakristu
Nyiricyubahiro Antoni KAMBANDA yashinze Paruwasi nshya 7 na Quasi-Paruwasi 2:
- Paruwasi ya Gishanda yayishinze kuwa 20 Nzeri 2015, iragizwa Mutagatifu Kalori Lwanga.
- Paruwasi ya Musaza yayishinze kuwa 27 Nzeri 2015 iragizwaMutagatifu Yohani Pawulo wa II.
- Paruwasi ya Gahara yayishinze kuwa 11 Nzeri 2016, iragizwa Mutagatifu Pawulo intumwa.
- Paruwasi ya Munyaga yayishinze kuwa 18 Nzeri 2016, iragizwa Yezu Nyirimpuhwe.
- Paruwasi ya Kansana yayishinze kuwa 02 Ukwakira1916, iragizwa Mutagatifu Yohani.
- Paruwasi ya Ruhunda yayishinze kuwa 9 Nzeri 2018, iragizwa Bikira Mariya Umwamikazi wajyanywe mu ijuru.
- Paruwasi ya Kiyanzi yayishinze kuwa 16 Nzeri 2018 ayiragizwa Mutagatifu Tereza w’Umwana w’Umwana Yezu.
- Quasi-Paruwasi ya Nyakabungo yashinze kuwa 1 Nzeri 2019
- Quasi-Paruwasi ya Remera yashinze kuwa 20 Nzeri 2020
Santarali yashinze nazo zigera ku 9:
- Santarali Gihinga yaragiwe Mutagatifu Yohani Pawulo wa 2, muri Paruwasi ya Kabarondo.
- Santarali ya Kabare yaragiwe Mutagatifu Berkimasi, muri Paruwasi Mukarange.
- Santarali Rugarama yaragijwe Mutagatifu Lewonardi, muri Paruwasi ya Kirehe.
- Santarali ya Nyamugali yaragijwe Mutagatifu Dominiko, yo muri Paruwasi ya Gashiru.
- Santarali ya Kibare yaragijwe Mutagatifu Pascali, muri Paruwasi ya Zaza.
- Santarali ya Rushonga yaragijwe Mutagatifu Yozefu, muri Paruwasi Rusumo.
- Santarali Nyabigega yaragijwe Mutagatifu Tereza w’i Karikuta, muri Paruwasi Kirehe.
- Santarali Nyamateke yaragijwe Mutagatifu Emanuweli, muri Paruwasi ya Nyarubuye.
- Santarali ya Nyagatovu yaragijwe Mutagatifi Tereza w’i Karikuta, muri Paruwasi Katedrali ya Kibungo.
9. Kwita ku bikorwa by’uburezi n’ubuzima:
Ibikorwa by’uburezi n’ubuzima bigaragarira mu buryo yitaye cyane ku mashuri n’amavuriro ya Kiliziya. Amashuri yazamuriwe ireme ry’uburezi mu kwita ku burere n’uburezi. Imikorere y’ibigo nderabuzima yitaweho mu gutanga servisi nziza no kunoza imikoranire n’inzego zifatanya na Kiliziya mu buvuzi.
Nyiricyubahiro Antoni KAMBANDA yaguriye Ambulance Ikigo Nderabuzima cya Jarama cyo mu Karere ka Ngoma.
Hubatswe Chapelles mu Bigo Nderabuzima bya Rukara, no kuvugurura iya Zaza na Rukoma, itaratahwa.
Ku wa 23/08/2017 yatangije inzu y’ababyeyi n’ababyaza (Maternité) mu Kigo nderabuzima cya Munyaga mu Karere ka Rwamagana.
Mu bufatanye na Leta, yagaragaje umushinga w’inyigo yo kubaka ibitaro byo ku rwego rw’Akarere n’ikigo cyo kwita ku bafite ubumuga (centre de réhabilitation de personnes handicapées) bizubakwa mu Karere ka NGOMA.
10. Kuvugurura inyubako za Kiliziya no kubaka amacumbi yʾAbapadiri
Mu rwego rwo kuvugurura za Kiliziya, twavuga igikorwa cyo kuvugurura no kongera Kiliziya nkuru ya Diyosezi iri ku cyicaro cy’Umushumba wa Diyosezi, Kiliziya ya Paruwasi Katedrali. Nyiricyubahiro Antoni KAMBANDA yayishyizeho ibuye ry’ifatizo ryo kuyubaka ku itariki ya 30 ugushyingo 2014, maze itahwa kuwa 2 ukuboza 2017. Izindi Kiliziya zavuguruwe ni Kiliziya ya Rwamagana, Kiliziya ya Nyarubuye, Kiliziya za Mukarange, Kabarondo, Bare na Rukira no kubaka amacumbi yʾabapadiri muri Paruwasi nshya zashinzwe.
11. Kwita ku bikorwa by’iterambere no kuzahura Diyosezi.
Ibikorwa by’iterambere twavuga Centre Pastorale yaragijwe Mutagatifu Yozefu (Centre Saint joseph) yavuguruwe ikanongerwa ubu ikaba ijyanye n’igihe, yazamuwe mu ntera, ubu ikaba ifite inyenyeri 2.
Hubatswe inzu y’ubucuruzi igezweho (Supermarket)
Hubatswe inzu mberabyombi ifite n’amazu y’ubu curuzi.mu rwego rwo kwita ku bana bo mu muhanda mu bikorwa bya Caritas
12. Gufasha Diyosezi mu buryo bwo kunoza imicungire y’umutungo:
Ku bijyanye n’imicungire yʾumutungo nʾabakozi, ubu Diyosezi ya Kibungo ifite Igitabo Ngengamikorere mu miyoborere, mu gucunga abakozi n’umutungo muri Diyosezi ya Kibungo (MAPAF), cyasohotse muri Gashyantare 2014.
Nyiricyubahiro Antoni KAMBANDA kandi yafashije Diyosezi kwikura mu myenda yari iyitsikamiye, cyane cyane iy’amabanki ibyara inyungu.
Kuzirikana kuri uwo murage w’ukwemera n’urukundo biradususurutsa, bikaduha imbaraga n’imbaduko. Ibyo byiza twishimira bikangura ishema, ndetse bitanga ikerekezo ku buzima bw’ejo hazaza.
Nyiricyubahiro Karidinali Antoni KAMBANDA ati: “Nazanywe no kugira ngo bagire ubuzima”. (Reba Intego ya Nyiricyubahiro Antoni KAMBANDA: “Ut Vitam Habeant”).
Ayo magambo aduha icyizere kandi bigaragarira mu ishyaka n’ubutwari uwo mubyeyi agaragaza yitangira Iyogezabutumwa, ritanga icyizere cy’ubuzima busagambye.
Kibungo, kuwa 13 Ukuboza 2020
Padiri Dieudonné UWAMAHORO, Paruwasi Katedrali ya Kibungo
Umuyobozi wa Komisiyo ya Diyosezi ishinzwe uburyo bw’Itumanaho n’Ibikorwa Ndangamuco


text:
Inyigisho ya PASIKA: 01 Mata 2018
Amasomo Matagatifu: Intu 10, 34a.37-43; Zab 118 (117), 1-2.16-17.22-23; Kol 3,1-4; Yh 20, 1-9.
Mu mwaka udasanzwe w ‘ubwiyunge
- Bakristu bavandimwe, Yezu amaze gusangira bwa nyuma n’abigishwa, aho yaremeye Ukaristiya n’ Ubusaserdoti, mbere y’uko afatwa ngo agabizwe abamwica bamubambye ku musalaba, yavuze isengesho rikomeye, ririmo umurage n’igihango ku Mana Data no ku bazamwemera bose babikesheje ubuhamya bw’abo yitoreye. Yasabiye ubumwe bw’abazamwemera, nk’ikimenyetso cy’ukwemera kwabo n’ubuhamya ntashidikanywa ko Yezu ari Nyagasani, ukomoka ku Mana Data basangiye ubumwe n’ubushake bwo kudukiza.
- Yezu yagize ati: “ndasabira n’abazanyemera babikesha ijambo ryabo, kugira ngo bose babe umwe. Nk’uko wowe Dawe uri muri jye nanjye nkaba muri wowe, ndasaba ko na bo bunga ubumwe muri twe, kugira ngo isi imenye ko ari wowe wantumye” (Yh 17, 20-21). Ni yo mpamvu ubukristu butubaka ubuvandimwe aba ari imfabusa. Ubukristu bupfobya ubuvandimwe nta cyanga bugira. Bene ubwo bukristu buba buca ukubiri na Yezu, bukabura intego nyamukuru y’ubuvandimwe bw’abemera Kristu Yezu. Ndetse iyo ubizirikanye witonze, usanga intego y’ubukristu butubyarira ubuvandimwe twarayihushije kenshi nk’abakristu mu Rwanda rwacu. Ni yo mpamvu guhora dusuzuma aho tugeze mu bwiyunge, ari uburyo bwiza bwo kubaka ubukristu buhamye.
- Bakristu bavandimwe, kuri uyu munsi uruta iyindi muri Kiliziya yacu, Pasika ya Nyagasani Yezu n’iyacu nk’abakristu tuyizihije turi mu rugendo rw’umwaka udasanzwe w’ubwiyunge. Murabyibuka, turi muri gahunda y’imyaka itatu nka Kiliziya mu Rwanda; uyu turimo ukaba ugana ku musozo wayo.
Nk’uko mubyibuka:
Umwaka wa 2016 wari umwaka w’ Impuhwe z’lmana. Twawushoje twiyemeza kuba “abanyampuhwe nk’uko Data wo mu ijuru ari umunyampuhwe” (Reba Lk 6, 36). Hanashamikiyeho amatsinda ahoraho y’lmpuhwe z’ Imana, yatubereye ishami ry’lyogezabutumwa rivuguruye muri Kiliziya yacu.
Umwaka w’i 2017 watubereye umwaka w’ubusaseridoti, kuko wari uhuje n’imyaka 100 abana ba mbere b’ abanyarwanda bakiriye ingabire y’ubusaseridoti. Twakuyemo umwanzuro ko Padiri, mu mibanire ye n’ Imana, na bagenzi be ndetse n’ikoraniro ry’abakristu ashinzwe, azihatira buri gihe kuba Umuhamya wa Kristu Umushumba mwiza.
Na ho uyu mwaka w’i 2018, ari na wo wa nyuma muri itatu twavuze, ni umwaka udasanzwe w’ubwiyunge. Nk’uko twabyerekanaga rero mu ntangiriro, ubwiyunge bw’umukristu, ku Mana yamuremye, kuri mugenzi we babana, muri we bwite no mu bidukikije: ni ngombwa, si amahitamo. Yezu ubwe, mu gihe gikomeye cy’ugucungurwa kwacu yabigize umurage n’igihango ku bazamwemera bose.
Uyu muhamagaro w’ubwiyunge uri mu mutima wa Pasika nyirizina. Ni cyo Yezu yitangiye ku musaraba, ngo atwunge n’lmana nk’abanyabyaha bicuza, atwunge nk’abavandimwe baca bugufi imbere ya bagenzi babo bahemukiye bagasaba imbabazi, atwunge natwe ubwacu nk’inkomere z’ibyaha byacu n’ibya bagenzi bacu; ariko noneho anadusabanye n’iyi si dutuyemo irimo kononekara kubera ubwikunde bwa bamwe (Reba Ibaruwa abepiskopi gatolika bandikiye abakristu mu mwaka udasanzwe w ‘ubwiyunge: “Kristu ubumwe bwacu n 9-20).
- Bavandimwe nkunda, Yezu yatanze ikiguzi kinini kugira ngo adukure mu byaha, atwunge na Se, atwunge natwe ubwacu, maze tube ingenerwamurage z’ubugingo bw’iteka yerekanye aho azukiye mu bapfuye. Koko rero Yezu Kristu, mu nyigisho ze, yagaragaje cyane Impuhwe z’ Imana kurusha uko yahashyaga icyaha mu bantu. Yumvaga abanyabyaha, akabagarura ku Mana Data. Ndetse hari n’aho yarakazaga abiyitaga intungane, bannyega Yezu n’abigishwa be ngo babana kandi bagasangira n’abanyabyaha, bose yababwiye ko icyo abatezeho ari uko bakwicuza bakagarukira Imana (Lk 5, 30-31).
- Gusaba imbabazi no gutanga imbabazi kuri uyu munsi mukuru wa Pasika twizihiza mu mwaka udasanzwe w’ubwiyunge, ni umwanya ukomeye kuri twe abakristu wo kuzirikana ku mugenzo mwiza wo gusaba imbabazi no gutanga imbabazi. Ni bwo bumwe n’ubwiyunge Yezu yaturaze nk’igihango ku mukristu nyawe. Ibi kandi turabivuga tuva mu mateka mabi twaciyemo yatatanyije abantu abanyarwanda, abandi bakicwa rubozo, inzangano zishingiye ku moko zikayogoza igihugu kugeza kuri Jenoside yakorewe abatutsi n’ingaruka zayo, zirimo ibikomere byimbitse ku mitima ya benshi. Nasanze umuti nyawo w’iyo nabi yatwaritsemo, ari ukumenya gusaba imbabazi no kuzitanga.
- Ijambo ry’lmana riduha ingero nyinshi zerekana ububasha bwo gusaba imbabazi no kuzitanga, mu kunga abantu n’lmana, na bagenzi babo no kwiyunga by’umuntu ubwe. Ndavuga bake mu bazwi cyane muri Bibiliya Ntagatifu, no muri Kiliziya yacu. Umwami Dawudi wabaye ikirangirire, agakundwa n’lmana ubwayo n’abantu, yari yifitemo umuco mukuru wo kumenya gusaba imbabazi no kuzitanga. Zaburi bamwitirira zuzuyemo umuco wo gusaba Imbabazi ku Mana no kuzisabira abandi. Na we, nk’umwana w’umuntu, yarakosaga. Ubwiyoroshye bwe no kumenya icyaha cye akagisabira imbabazi, byatumye Imana imukunda. Yari afite muri we icyerekezo cy’ubutungane Yezu azaza akagaragaza ku buryo bwuzuye. Ubwo Dawudi yicishaga Uriya kugira ngo acyure umugore we Betsabe, Uhoraho yarakariye Dawudi, amutumaho umuhanuzi Natani. Uyu ajyayo yikandagira atazi uko ari bwakirwe. Natani abwiye Dawudi umuntu wakoze amarorerwa mu bwami bwe, Dawudi yiterera hejuru ati: “ndahiye Uhoraho Nyirubuzima, umuntu wakoze ibyo akwiriye urupfu” (2 Sam 12, 5). Natani abwira Dawudi ati: “uwo muntu ni wowe” (2 Sam 12, 7); hanyuma akomeza amubwira ibyo yakoze byose n’ububi bwabyo. Dawudi aca bugufi yumva uburemere bw’icyaha cye, agisabira imbabazi agira ati: “Ni koko nacumuye kuri Uhoraho (2 Sam]2, 13). Natani na we aramubwira ati: “Uhoraho yaguhanaguyeho icyaha cyawe, ntabwo uri bupfe” (2 Sam 12, 13). Nta muntu mwiza nk’umenya icyaha yakoze akagisabira imbabazi aciye bugufi. Nta muntu mwiza kandi nk’uwigana Imana kuba umunyampuhwe atanga imbabazi.
- Mu mugani w’umwana w’ikirara n’umubyeyi w’impuhwe (Lk 15, 11-32), Yezu yerekanye ubugari budahezwa bwo gusaba imbabazi no kuzitanga. Nta na rimwe umuntu yakeka ko adashobora gusaba imbabazi ngo azibone, cyangwa se ngo umuntu ababare kugeza aho adashobora gutanga imbabazi. Aho hantu ntihabaho ku Mana no ku mukristu wemera Imana; kuko asabwa “kuba umunyampuhwe nk’uko Se wo mu ijuru ari umunyampuhwe” (Reba Lk 6, 36). Umwana w’ikirara yafashe umugabane we, ata se n’umuvandimwe we, ajya kure yibeshaho uko ashaka, arandavura, aza kugwa mu butindi kugeza aho yifuza kurya ku dutiritiri ingurube zashigaje, na two ntihagire utumuha. Aricara, ariyumvira, areba aho ageze, yibuka se n’umuvandimwe we, arahaguruka arabasanga (Lk 15, 16-2()). Aje ate? Yunamye, aciye bugufi, yizeye se; kuko n’ubwo yamuhemukiye, ntiyigeze yibagirwa isura ya se: ko ari umunyampuhwe. Ni cyo kizamukiza rero.
Se wakomeje kumuzirikana no guhangayika kubera we, amubonye ahingutse yihutiye kumusanganira atitaye ko asa nabi cyangwa se ko yamuhemukiye. Yamusanganije imbabazi n’urugwiro (Lk 15, 20). Yezu avuga uyu mubyeyi w’impuhwe nyinshi, yashushanyirizaga abazamwemera uko Imana Data ateye: ni Nyirimpuhwe zahebuje. Yabashushanyirizaga kandi uko yakira umunyabyaha umugana asaba imbabazi: uyu mwana yambitswe impeta, asubizwa mu bagenerwamurage ba se, akorerwa ibirori. Nta kindi kiguzi yatanze, uretse guca bugufi agasaba imbabazi.
Bavandimwe turi abanyabyaha, tujye dusaba imbabazi kenshi. N’ubwo uwo uzisaba ataziguha, Imana ubwayo irazikwihera, kandi usabye imbabazi nta buryarya na we aba yiyunze ubwe, akabasha kubana n’lmana n’ abandi.
Ahubwo rero muri iyi Vanjiri, hari umuhungu w’ imfura wubahaga se, agashyira mu bikorwa ibisabwa byose. Ariko ukugenda kwa mwene nyina n’uguhangayika kwa se ntiyigeze abyitaho. Aho mwene nyina agarukiye, yanze kwegera se, yanga kwakira umuvandimwe. Yanze gutanga imbabazi, yibera mu bwigunge. Ibyo birababaje, kuko n’lvanjiri ntacyo ivuga ku iherezo rye.
Ibyakorewe umwana w’ikirara, Imana yacu yiteguye kubikorera kuri twe, kuva yatanga umwana wayo Yezu Kristu, akimakaza gusaba Imana imbabazi kubera ibyaha byacu, no kuzitanga ku bamwicaga bataranazimusaba agira ati: “Dawe ubababarire kuko batazi icyo bakora” (Lk 23, 34).
Uko gusaba imbabazi kwa Yezu ni ko kwavuyemo izuka rye mu bapfuye. Imana yakiriye ubusabe bwe birenze ibyo umubyeyi w’impuhwe yagiriye umwana w’ikirara; kuko ibyo Yezu yakoze kuri Pasika, yimakaza gusaba no gutanga imbabazi nk’umuco uzaranga abazamwemera bose yabishyize mu mbaraga za Kiliziya, ifashijwe na Roho Mutagatifu. Ni yo mpamvu ihora idusaba, nk’abemera Kristu, gusaba imbabazi abo twahemukiye no gutanga imbabazi ku batugiriye nabi. “Ntuzaduhore ibyaha byacu nk’uko natwe tutabihora ababitugirira”, ni isengesho ryacu rya buri munsi Yezu ubwe yatwiyigishirije.
- Bakristu, gusaba imbabazi no gutanga imbabazi bikiza ibikomere byinshi. Mu gihugu nk’icyacu cyabonye amarorerwa ya Jenoside yakorewe abatutsi n’irondakoko ryayihemberaga, tukaza kumenya intambara yayihagaritse n’ubuhungiro bwabibayemo; inyuma y’ibyo, n’ubwo hakozwe urugendo rukomeye rw’ubwiyunge, ariko ibikomere biracyari byinshi. Mu kwihangana bya kinyarwanda n’ubushake bwo kwiyubaka bituma tubana, tugafashanya, twamurikirwa n’ubukristu ubuzima bugashoboka. Ariko hari amahirwe akomeye twifuza ko abakristu bose bumva, bakamenya akamaro ko gusaba imbabazi no gutanga imbabazi.
Hari amagambo abiri ngiye kubibutsa abenshi mwumvise nyuma y’amarorerwa ya Jenoside yakorewe abatutsi mu 1994: Imvugo zirebana no gusaba imbabazi no gutanga imbabazi ngo ‘mbese ndasaba imbabazi ngo azazimpe? ‘ cyangwa se “ndamuha imbabazi yigeze azinsaba? ” Iyi myitwarire yacu irarenga ikava mu rwego rwa Jenoside yakorewe abatutsi, ikinjira mu buzima busanzwe mu mibereho no mu mibanire yacu. Umuco wo gusaba imbabazi no gutanga imbabazi usa nk’utari mu miti tugomba gufata kugira ngo dukire ibikomere twatewe n’amateka mabi yacu. Gusaba imbabazi no kuzitanga byurura umutima, bikarema icyizere aho cyabaye gike. Gutinyuka guca bugufi bigeraho bikakumara ubwoba, ukiyizera ukizera n’ abandi. Ntutinye gusaba imbabazi no kuzitanga kuko uba wabonye aheza bikuganisha; ku Mana no ku muvandimwe wawe.
Reka mbibutse ihame rikomeye rya Kiliziya yacu: Petero Mutagatifu na Pawulo Mutagatifu ni Intumwa ebyiri dufata nk’inkingi za Kiliziya yacu. Petero yihakanye Yezu ubugira gatatu (Lk 22, 55-60); Pawuło atoteza abakristu yivuye inyuma (Intu 9, 1-19); ariko kubera ukwicuza kwabo, basabye imbabazi Yezu Kristu, ubutati bamugiriye butambukwa n’ukwemera n’urukundo bamugaragarije aho bamariye kumwumvira. Yabagize inkingi za Kiliziya. Baramwirekuriye mu kwicuza kwabo na we arabizera abashingiraho Kiliziya ye.
Ibi bimpa icyizere, ko twumvise neza agaciro ko gusaba imbabazi ku wahemutse no gutanga imbabazi ku wahemukiwe mu mateka ya jenoside twaciyemo; ariko noneho kubera ibikomere bitandukanye yadusizemo, gushingira imibereho mishya ku gutanga imbabazi utanazisabwe no gusaba imbabazi batabiguhendahendeye igihe cyose wabangamiye mugenzi wawe, byadukiza ibikomere byinshi dutwaye; kubaho neza no kubana mu bukristu bikatwubakira ubuvandimwe.
- Bakristu bavandimwe, dutegura uyu mwaka udasanzwe w’ubwiyunge hamwe n’abapadiri ba Diyosezi mu turere tw’iyogezabutumwa twayo twose, twasanze igipimo cy’irondakoko cyaragabanutse cyane. Abantu bagipfa ubwoko ni bake kandi na bo babikora rwihishwa. Ariko amacakubiri ari mu bantu ni menshi: ingo zitabanye neza, ababyeyi n’abana batumvikana, abaturanyi bapfa amateka mabi bagiranye n’inyungu za buri wese, gucirana amarozi, ishyari n’inzangano bishingiye ku bikomere. Muri ibyo byose, umuti tubavugutiye kandi natwe nk’abapadiri n’abihayimana tugomba kunywaho ni uyu: kumenya gusaba imbabazi no kwihutira gutanga imbabazi. Birakubohora, bikabohora na mugenzi wawe, umubano n’lmana ukanoga ntuhore usa n’uhanganye n’uwo utabona imbere yawe.
- Gusaba imbabazi no gutanga imbabazi tubyitoze nk’abakristu, tubitoze n’abana bacu, biturange mu mibereho no mu migirire. Nta muntu ubabaza abandi nk’uri mu makosa buri gihe, ariko agahora yitakana abandi ko ari bo ba nyirabayazana b’ibyago bye. Dufite umuco mubi hano iwacu, ugomba kuba unakomoka ku mateka mabi twaciyemo wo kwihutira gucira undi imanza zikaze tutibajije ku bubabare bwe, ku bikomere bye, bituma adakora uko ubyumva n’uko ubishaka. Gutanga imbabazi bigomba kugenda bikagera no ku kumva ibikomere bya mugenzi wawe. Ibi ntibiri mu bwoko ubu cyangwa buriya, biri mu mateka yacu, bikagaragarira kuri buri wese uko yayabayemo.
- Yezu Kristu wazutse mu bapfuye, ku bw’lmana Data yakiriye ubusabe bwe ku mbabazi z’ibyaha byacu, yatugize abe ku bwa batisimu twahawe. Atugaburira Ukaristiya ngo idutungire ubuzima. Aduha Kiliziya na Roho Mutagatifu ngo dusangire urugendo nk’abavandimwe. Nyamara turi abantu, abanyantege nke, Yezu arabizi kuturusha. Gusaba imbabazi abo twahemukiye byoroshya ubukana bw’inabi mu bantu, bikubaka ubuvandimwe Yezu waducunguye yiyumvamo, bityo tukubakira ubukristu ku kwemera n’urukundo biranga umukristu nyawe.
- Bakristu bavandimwe, ndasoza ubu butumwa bwa Pasika mbashishikariza kwinjira mu muco wo kumenya gusaba imbabazi no kwihutira kuzitanga. Bigukiza ibikomere kandi bikubaka umutima wawe na Kiliziya n’igihugu nk’umuryango wawe. Ariko nk’uko mubimenyereye ndagira ngo mumfashe guhangayika ku bibazo bibiri mfite, mbona byugarije imibereho yacu n’imibanire muri rusange.
Hari ubwinshi bw’abana bavuka ku busambanyi, bakaza batagira kirera na kiramira. Abagabo bababyara ntitubabona, ariko abagore babahetse bo turababona. Kenshi usanga ari abagore batandukanye n’abagabo ariko bagakomeza kwibyarira kandi badashoboye kubarera; cyangwa se abakobwa babyarira iwabo none, ejo bakongera. Ibi bikomereye ejo hazaza h’abo bana. Ku bashakanye babana, bafashanya, biragenda bigaragara ko badapfa kubyara, kandi kumva inyigisho zibafasha kuringaniza urubyaro biraborohera. Ariko Kiliziya Gatolika mu myanzuro y’ Inama y’ Abepiskopi iherutse kuba, I twiyemeje kongera ubufasha mu guherekeza abahura n’izo ngorane bose: urubyiruko, abapfakazi n’ingo z’abashakanye, bakamenya kubyara abo bashoboye kurera; ariko noneho no kwirinda ubusambanyi uzirikana inkurikizi zabwo.
Indi nkeke turiho rero ni ubwisungane mu kwivuza. Bwahinduye byinshi mu kwivuza, ariko hari aho ubona batabyitaho ngo sindwaye nta mpamvu yo kwisungana. Ni byo koko hari ingo ubona zisabwa byinshi mu bwisungane kubera rwa rubyaro badashoboye kurera, ariko mu bufasha dutanga muri mutuelle de santé, natunguwe n’uwo twayahaye arayirira; arwaye atinyuka kuza kutwaka ayandi. Ni imyumvire mike kandi mibi, kuko kwisungana mu kwivuza ari bwo bwiteganyirize bw’ibanze.
- Bakristu bavandimwe, ndangije mbifuriza Pasika nziza. Gusaba imbabazi no kuzitanga bitubere impamba y’ubukristu tuzakura muri uyu mwaka udasanzwe w’ubwiyunge.
Bikira Mariya, Umwamikazi wa Kibeho, aturinde, adufashe kunga ubumwe na Kristu Yezu wazutse.
Nyagasani Yezu abane namwe.
+ Smaragde MBONYINTEGE,
Umushumba wa KABGAYI
1 Inama yo kuva kuwa 20 kugeza kuwa 23 Werurwe 2018.


text:
Gilgal Choir Noneho ingendo zayo z’ivugabutumwa izikomereje mu karere kagicumbi, paroisse ya byumba,umudugudu wa kamitsinga. ni kuri iki cyumweru 05/06/2016 izahava yerekeza i rutsiro . Kuva mu mwaka wa 2011 iyi korali imenyerewe cyane ku gikorwa cy’ingendo z’ivugabutumwa mu duce twose tugize igihuguIzi ngendo zagiye zihabwa inyito zitandukanye, byatangiye byitwa ingendo z’ama region ,ubundi bikitwa ntituzaceceka tour, ububwo izi ziswe evangelical trip, Gusa byose intego ni imwe ni ukudaceceka kuvuga ibyo bumvise kandi babonye kuri Yesu.
Izina rero nubundi ni Gilgal wabishaka ukongeraho dukunda, abanyamuryango bayo bitwa abagilgalous(e), indamutso yabo ni imwe yesu kristo ni umwami ari ku ngoma bagasoza batera haleluya nawe ukabikiriza ngo amen .Ni korali ifite umwihariko mwinshi kuko iyo wayigiyemo ntujya uyivamo
Tubonereho kubibutsa ko iyi choral gilgal ikorera umurimo w’imana muri cep ur-nyarugenge campus ( yahoze ari cepkistkhi ), ikaba yaratangiye umurimo w’imana muri 2005 . itangira ifite abaririmbyi 12,ariko ubu ifite abaririmbyi basaga 112,yatangiranye indirimbo imwe yitwa igihe cy’umwijima ariko ubu ifite indirimbo zirenga 80.
Iyo urebye ibikorwa byayiranze usanga ari choral igenda itera imbere , ibi nibimwe mubihe byiza byayiranze
- 2007 yatangije umushinga wo kugura ibyuma washyizwe mu bikorwa muri 2008
- 2009 yasohoye umuzingo(album) w’indirimbo z’amajwi
- 2010 hakozwe plan strategic y’imyaka itanu 2010-2015
- 2011 hakozwe ingendo z’ivugabutumwa mu ndembo zose z’igihugu,
- 2012 hakozwe umushinga wo gukora umuzingo (album) wa kabiri w’amajwi n’amashusho ushyirwa mu bikorwa mu mwaka wa 2013
- kuva mu mwaka wa 2015 harimo gukorwa plan strategic y’indi myaka itanu 2015-2020 ikubiyemo gahunda nyinshi zijyane n’ivugabutumwa na gukora indi mizingo y’indirimbo.
Nkuko byatangajwe n’Umuyobozi w’iyi choral NTIGURIRWA Fabien ,Uyu mudugudu wa Kamitsinga Gilgal igiye gusura ni umudugudu mushya ukiyubaka , ukeneye rero imbaraga mu ivugabutumwa kugirango urusheho kwaguka, niyo mpamvu yasabye abakunzi ba Gilgal kuzabaherekeza no gukomeza kubasengera kugirango iyi ntego yiri vugabutumwa igerweho k’umwuzuro waryo nkuko Imana yabiteguye. Yasoje asaba abakunzi ba Gilgal ku ikomeza kuri Yesu wenyine akaba uwa mbere mu bikorwa bya buri munsi bya buri muntu.


text:
Inyigisho yo ku wa mbere w’icyumweru cya VII gisanzwe/C
Amasomo: Yakobo 3,13-18 Mariko 9,14-29
Yezu naganze iteka.
Uyu munsi Yezu araduhamagarira kugira ukwemera kudashidikanya. Igihe duteruye gusaba Imana, ni ngombwa kubigira twizeye ko iri butwumve, kandi ko mu rukundo rwayo, idukunda n’iyo tudahawe icyo dusabye, ni uko nk’Umubyeyi uzi icyo buri mwana we akeneye, iduha ihereye kugikenewe kurusha icyo turimo kuririra. Nubusanzwe mu mibereho yacu ya kimuntu n’intege nke ze, umubyeyi nyamubyeyi ntabwo icyo umwana we aririye cyangwa ashaka cyose ariko akimuha. We abanza kureba koko niba gikwiye, gikenewe kandi kikaba kihutirwa. Niba rero twebwe n’ububi bwacu tuzi guhitiramo abana bacu ibifite akamaro, murumva bizaba byifashe gute igihe abana batakambiye Imana itagira ikiyisoba kandi ikamenya ikibafitiye akamaro cyangwa icyo bakwiye mu by’ukuri bitari amarangamutima. Igikuru ni ukwigiramo ukwemera n’ukwizera uba ufitiye Imana ngo ikugoboke.
Mu ivanjiri, twiyumviye umugabo wari ubabajwe n’umwana we wari warahanzweho na roho mbi, yamugiriraga nabi ishaka kumwambura ubuzima. Yabibwiye Yezu muri aya magambo: “Mwigisha, nakuzaniye umwana wanjye wahanzweho na roho mbi y’ikiragi. Iyo imweguye, imutura hasi, maze akazana urufuro, agahekenya amenyo, kandi akagagara”.
Uyu mubyeyi akimara kumva ko Yezu, kimwe n’abandi bari basonzeye kumva inyigisho no kwakira ineza y’Imana yigaragarizaga mu gukiza indwara na roho mbi zibasiye rubanda, yazanye umwana we wari waribasiwe no roho mbi ngo arebe ko Yezu yagira icyo amumarira. Uwo mubyeyi ubwo yageraga hafi ya Yezu, yahingukiye ku ntumwa zagendanaga na we. Ibyishimo byaramusaze, niko kwigira inama atiriwe agora Yezu, asaba intumwa ze kumukiriza umwana, kuko yizeraga ko abo bagabo bagendana na we, nabo yabahaye ububasha nk’ubwe. Icyo kizere cyahise kimutera kubasaba ko bamukiriza umwana. Nubwo umwana yari yamuzaniye Yezu, ariko turabona ikizere yagize mu ntumwa za Yezu, yizeraga rwose ko zibasha kwirukana iyo roho mbi. Intumwa zaragerageje birangira, roho mbi ibabereye ibamba. Ibyo byakuruye impaka, bituma Yezu abaza ibyo ari byo.
Yezu bamaze kumubwira ibyabaye, byamuteye gutonganya abigishwa be, kuko bari bagishidikanya, aho gukorana icyo biyemeje ukwemera n’ukwizera. Nuko birangira asabye ko bamuzanira umwana. Roho mbi ikimukubita amaso, isereganya bwa nyuma kuko yari izi ko urwayo rurangiye. Igihe Yezu abajije se, uburwayi bw’umwana, umubyeyi yari yataye ikizere. Nibwo yatangiye kumusobanurira, ariko kuko atabonye impinduka ako kanya, ahubwo akabona ibyo asanzwe abona ku mwana, byatumye cya kizere yakuye mu rugo akazanira Yezu umwana we ngo amukize, cyabaye nk’ikiyoyotse, agira ngo na we biragenda nk’uko intumwa zari zananiwe kumukiza niko kubwira Yezu ati: “Nibahari icyo ushobora, tubabarire udutabare”. Ibyo byatumye Yezu, amusaba kongera kwigiramo ukwemera kwatumye amwizera ko ashobora kumukiriza umwana. Ni ko kumukomeza ati: “Erega byose bishobokera Uwemera”. Na we ntiyazuyaza kubihamya mu ijwi rihanitse ko yemera, ariko aboneraho kumusaba ko uko kwemera kwe kurimo no gushidikanya, ko na we yamugirira Ubuntu akakumukomereza kuko yumvaga kujegajega. Dore ko yaje yizeye ariko yabona abigishwa bananiwe, agakeka ko na Yezu ntacyo ari bushobore.
Yezu amaze kumva ugutakamba k’uwo mubyeyi, yakangaye roho mbi, ayisaba kumusohokamo, ariko imusiga ari intere, ni ko kumuhagurutsa, umwana agarura ubuyanja, akira uburwayi bwo kuba ikiragi. Natwe ni kenshi dusanga Yezu tumwizeye, ariko twamara kumubwira ibyacu, mu gihe atarasubiza tugashidikanya ku gisubizo ari buduhe tutaretse n’ikizere twari tumufitiye mbere yo kumutabaza cyangwa se iyo tutakibonye mu gihe twifuzaga. Ubundi twasaba ntiduhabwe ibyo twasabye tukibwira ko atakitwumva, yatwihoreye nk’aho ari Imana itumva, ntiyigiremo imbabazi n’impuhwe kandi ko itigiramo ibambe (Zaburi 102,8). Igihe utakambiye Imana jya ubikorana ukwemera n’ukwizera.
Nkuko Yezu yabwiye intumwa ze impamvu zitabashije kwirukana iyo roho mbi, ari ukubera ko ubwo bwoko bwayo, busaba kuba usenga. Gusenga bikaba ari ugushyikirana n’Imana, ukayisingiza, ukayikuza, ukayishima mu byo igukorera byose. Nkuko ifuni ibagara ubucuti ari akarenge, burya ni kimwe nushaka guhora mu bucuti na Yo. Ni ngombwa isengesho. None wavuga ko ukunda umuntu, utamusura, utamuganiriza, utamugenera akanya ngo musabane, umusangize ibyishimo byawe n’ibikugora. Nguko uko tugomba, kwegera no guhorana n’Imana. Tugomba kubona igihe cyo gusabana na yo. Erega maye no mubyo wibaza waburiye igisubizo, cyangwa ushidikanyaho, ukibuka ko mu isengesho uzasaba ngo Nyagasani agutabare kandi aguhore hafi.
Ubwo ni bwo buhanga intumwa Yakobo, yatubwiye niba dushaka kuba abatoni b’Imana. Ni uko tugomba kugaragariza mu myifatire myiza, ibikorwa bihamya urukundo dufitiye Imana umubyeyi wacu. Urwo rukundo cyangwa ubwo busabane na yo ntibwashoboka, mu gihe tureba umuvandiwe wacu tumurengeje imboni (ingohe), aribyo kuvuga kutamuha icyubahiro akwiye, tukamusuzugurira uko ari, uko ateye n’uko imisusire ye itugaragarira. Dore ko nta muzindutsi wa kare watashye ku mutima w’undi, ngo abashe kumumenya. Kenshi twibeshya ku bantu. Tuzaba inshuti n’abana b’Imana nitubasha, kwamagana ikitwa ishyari, uburyarya, ubucabiranya, ubwirasi n’ikinyoma mu mitima yacu.
Ibyo nitubigendera kure tuzaba abatoni ku Mana, turangwe n’urukundo, impuhwe, ubutabera, amahoro kandi icyo gihe nibwo tuzamenya gusaba igikwiye, ikiboneye n’igikenewe haba kuri twe ubwacu cyangwa se ku bacu.
Twisunze Umubyeyi Bikira Mariya Nyina wa Jambo, wakunze kandi akemera adashidikanya ko Imana iri kumwe na we nubwo hari ibyo atabashaga kwisobanurira no kumva, ariko ntibimubuze gushyira amizero muri yo, adusabire natwe tubashe guhorana ukwemera, ukwizera n’urukundo bishyitse. Amina
Padiri Anselimi MUSAFIRI.


text: Abo cumi na babiri Yezu abohereza mu butumwa, kandi abihanangiriza agira ati «Aho munyura, muvuge ko Ingoma y’ijuru yegereje. Mukize abarwayi, muzure abapfuye, ababembe mubakize, mwirukane roho mbi. Mwahawe ku buntu, mutange ku buntu. Ntimwitwaze zahabu, feza cyangwa ibiceri mu mikandara yanyu;ntimujyane kandi uruhago rw’urugendo, amakanzu abiri, cyangwa inkweto, habe n’inkoni, kuko umukozi akwiye ifunguro. Aho mugeze mu mugi cyangwa mu rusisiro, mujye mubaririza umuntu ukwiriye kubakira, maze mugume iwe kugeza igihe muzagendera. Nimugera iwe, mumwifurize amahoro. Niba urwo rugo ruyakwiye, amahoro yanyu azarutahemo; niba rutayakwiye, amahoro yanyu azabagarukira. Nibanga kubakira no kumva amagambo yanyu, muve muri urwo rugo cyangwa muri uwo mugi, mukunguta umukungugu wo ku birenge byanyu.Ndababwira ukuri: ku munsi w’urubanza, Sodoma na Gomora bizadohorerwa kurusha uwo mugi.


text:
Binyuze mu matsinda ya “Kwigira” ababyeyi bafite abana bahoze mu buzererezi bwo mu muhanda bamaze gusezerera ubukene babikesha ubucuruzi buciriritse.
Byukusenge Françoise atuye mu mudugudu ka Giheka mu kagari ka Kagugu mu murenge wa Gisozi avuga ko umwana we yagiye mu muhanda kubera ikibazo cy’ubukene bari bafite mu muryango wabo. Nyuma yaje kumenya amakuru y’umwana ko aba mu kigo cyirera abana bo mu muhanda cy’Abadacogora n’Intwari ajya ku mureba.
Nyuma yo kubona n’umwana we byamugiriye akamaro kuko ikigo cy’Abadacogora n’Intwari cyamukuye mu muhanda kimusubiza mu muryango cyahise kimutera inkunga y’amafaranga ibihumbi 40 mu mwaka wa 2014 ngo ashake icyo yakora.
Byukusenge avuga ko aboha ibikapu akabigurisha akabasha gukuramo amafaranga yo gukoresha no gukemura bimwe mu bibazo byo mu rugo rwe.
Nyuma yo kubona inyungu mu bikapu yatangiye no gupima ubushera ubu akaba abasha kubona amafaranga asaga ibihumbi 50 ku kwezi abikuye mu kuboha ibikapu no gupima ubushera.
Mutegarugori Angelique acuruza imbuto mu isoko rya nyabugogo nawe yemeza ko kuva mu bukene bwe abikesha igishoro cy’amafaranga ibihumbi 80 yahawe n’ikigo cy’Abadacogora n’Intwari aza kugenda yunguka none ubu afite ikibanza mu isoko acururizaho imbuto.
Ati “ ntarabona igishoro nacuruzaga agataro ariko ubu sinkirirwa nirukanka kuko mfite aho nkorera hazwi kandi nkabasha no kunguka kuko mba nkora ntuje”.
Avuga ko amatsinda ya Kwigira” amaze kubavana mu bukene babagamo kandi yabatinyuye gukora imishinga iciriritse bakabasha gutunga imiryango yabo bunganira abo bashakanye.
Yemeza ko gutera imbere bidasaba igishoro kinini ahubwo bisaba gutinyuka umuntu agakora kuko usanga inyungu akura mubyo akora arizo zimufasha kubaho neza.
Mutegarugori atanga inama ku bantu bamwe batinya gukora imishinga mito iciriritse ko bidasaba igishoro kinini ahuwo bisaba gutinyuka ndetse bakagira ibitekerezo byo gushaka ikintu gito bakora kibazanira inyungu buri munsi nubwo zaba ari ntoya.
Umuhuzabikorwa w’umushinga w’Abadacogora n’Intwari Mushashi Josiane atangaza ko aya mafaranga bayatanze nk’inkunga yo gufasha ababyeyi bafite abana bahoze mu muhanda bakaza kubafasha kuwuvamo bagasubizwa mu miryango.
Impamvu bafashe aya mafaranga bakayaha ababyeyi b’aba bana ni uburyo bwo kubafasha kwigira kugirango zimwe mu mpamvu basanze zitera abana kujya mu muhanda zirimo ubukene zikemuke.
Ati “ twababumbiye mu matsinda tugenda tubaguriza amafaranga kugirango babashe gukora imishinga iciriritse ibyara inyungu kugirango babashe gutunga imiryango yabo”.
Zimwe mu mpamvu basanze zituma abana bajya mu mihanda Mushashi avuga ko zirimo n’ubukene bityo biyemeza gukoresha ubu buryo nk’imwe mu nzira yo gufasha iyi miryango kurinda abana babo gusubira mu mihanda n’ubwo impamvu zitera ubuzererezi ari nyinshi.
Gahunda ya Kwigira Project, yatangiye mu mwaka wa 2014 hatangwa inguzanyo k’umuntu ku giti cye, nyuma y’imyaka 2 bakora biza kugaragara ko nta musaruro bitanga , mu mwaka wa 2016 batangira gukorera mu matsinda.
Mu myaka 4 umushinga wa “Kwigira” utangiye gukora kuva mu mwaka wa 2014 kugeza muri 2018 ababyeyi 766 bose baba mu matsinda ya “ Kwigira” bahawe miriyoni 37 n’ibihumbi 712 buri mu byeyi agahabwa ibihumbi 80 akabikoresha umushinga uciriritse.
Iyi nkunga ariko igenda yishyurwa kuko uwayihawe agenda yishyura buke buke noneho amafaranga akagurizwa abandi babyeyi bafite abana baba bagiye mu muhanda kugirango nabo bafashwe.
Padiri Twizeyumuremyi Donatien umuyobozi wa Caritas ya Kigali avuga ko intego yabo ari ukurwanya no kurandura zimwe mu mpamvu zitera ubuzererezi akaba ariyo mpamvu aya matsinda akorana na RIM muri gahunda yo kubashishikariza kumenya kuzigama ibyo bakora kugirango batere imbere.
Avuga ko banogeje imikorere y’amatsinda ya “Twigire” kuko buri tsinda riba rifite komite ikurikirana abanyamuryango kugirango babashe kwisuzuma ndetse uwo babona afite integer nke babashe kumenya uko bamuasha gukoresha amafaranga.
Ati “ baterana buri cyumweru bakandika muri buri gitabo cy’itsinda ubwitabire bw’abanyamuryango uko bizigama ndetse n’uko ya nguzanyo barimo kuyishyura”.
Ahamya ko hari byinshi bimaze guhinduka kuko abana bahoze mu mihanda baba barasubijwe mu miryango ntabongera gusubira mu muhanda bitewe nuko murugo ba babasha kuhabona ibyibanze byo kubatunga.
Ababyeyi bahabwa iyi nguzanyo babarizwa mu turere tw’umujyi wa Kigali aritwo Gasabo, Nyarugenge na Kicukiro.


text:
AMASOMO: Sg 9, 13-18; Ps 89; Phm 9b-10.12-17; Lc 14, 25-33.
Ubuzima bwose aho buva bukagera, bugira ibyabwo. Burya iyo umuntu yahisemo kubaho ari umucuruzi, ari umwarimu, ari umuganga, ari umuhinzi, ari umusportif, yubatse urugo cyangwa se ari uwihaye Imana, ni uko aba yaniyemeje kubaho uko ubwo buzima runaka bubimusaba. Aba yiyemeje gukurikiza amategeko n’amabwiriza agenga ubwo buzima, maze bitaba ibyo rubanda ikamwota.
Natwe twaravutse baratubatirisha cyangwa se turibatirizwa, ubu twibona turi abakiristu. Nyamara ntidukunze gufata akanya ngo twitekerezeho nk’abakiristu, maze ngo turebe ibyo dusabwa niba koko dushaka kuba abakiristu nyabo, ngo hato natwe ejo rubanda itazatwota. Kwa kino cyumweru ni amahirwe akomeye dufite kuko Yezu yabidufashijemo.
Ngo “Yezu yari ashagawe n’abantu benshi. Arahindukira arababwira ati ‘Umuntu waza ansanga atabanje guhara se na nyina, umugore n’abana be, abavandimwe na bashiki be ndetse n’ubuzima bwe bwite, uwo nguwo ntashobora kuba umwigishwa wanjye. Kandi umuntu udaheka umusaraba we ngo ankurikire, ntashobora kuba umwigishwa wanjye”.
Bakiristu bavandimwe, icyo ibingibi bivuze mu ijambo rimwe, ni uko kuba Umukiristu bigoye
. Ntabyo ari ibintu byoroshye nkuko abenshi twabyibwira. Kuba umukiristu si ukubyuka gusa buri munsi cyangwa buri cyumweru ngo ujye mu misa, uhagere uri uwambere, yewe wicare ku ntebe ya mbere. Kuba umukiristu birenze kure ibyo ngibyo. Yezu amaze kubivuga mu magambo ashobora kudutera ubwoba turamutse tutayasesenguye.
Yezu aragize ati “Umuntu waza ansanga atabanje guhara se na nyina, umugore n’abana be, abavandimwe na bashiki be ndetse n’ubuzima bwe bwite, uwo nguwo ntashobora kuba umwigishwa wanjye”. Tuziko kubaha ababyeyi ndetse no kubitaho ko ari itegeko ry’Imana. None umuntu yakwibaza ati “Ariya magambo ya Yezu ashatse kuvuga iki?” Ubusanzwe urukundo rwacu rugarukira gusa ku babyeyi, abana bacu, abavandimwe bacu. Uwo tudafitanye amasano ya hafi, uwo tutaziranye, akenshi uwo ntacyo aba atubwiye. Yezu rero mukutubwira ariya magambo, ntabwo ari kudusaba kwanga ababyeyi bacu, abana bacu, inshuti zacu, ahubwo ari kudusaba kugira urukundo rerenga ayo masano ya hafi maze rukagera ku bantu bose, niba koko dushaka kuba abigishwa be, niba koko dushaka kuba abakiristu. Nguwo umukoro Yezu aduhaye none
Impact of ED tadalafil for sale are primarily local and include pain, priapism and.
. Ese koko twajyaga tugira urwo rukundo rurenga amasano maze tukabonako umuntu wese ari mugenzi wacu?
Mu isomo rya kabiri Pawulo mutagatifu yabiduhayemo urugero. Hari umuntu w’umukire witwaga Filemoni maze akagira umugaragu witwaga Onezime. Uyu mugaragu yaje kwiba shebuja maze arahunga. Muri uko guhunga yaje guhura na Pawulo mutagatifu ari mu buroko, maze baramenyana, aramwigisha kugera n’ubwo amubatije. Pawulo mutagatifu rero twamwumvise ubwo yandikiraga Filemoni amubwirako amwoherereje Onesime, ko ndetse azasanga atakiri umucakara, ko ahubwo azasanga ari umuvandimwe we, Pawulo mutagatifu akavuga ati “Niba rero wemera ko ndi inshuti yawe, uramwakire nk’uko wanyakira”. Ngurwo urukundo dusabwa niba koko dushaka kuba abakiristu.
Niba dushaka kandi kuba abakiristu, tugomba no kwemera guheka umusaraba wacu. Yezu yagize ati “Kandi umuntu udaheka umusaraba we ngo ankurikire, ntashobora kuba umwigishwa wanjye”. Burya buri wese agira umusara ba we kandi nta n’uwihitaramo, cyakora gusa buri wese ahabwa ku rugero rwe, ntawe ushobora guhabwa umurusha ibiro. Ese jyewe umusaraba wanjye ni uwuhe? Burya uwo twashakanye ashobora kukubera umusaraba. Urubyaro rushobora kukubera umusaraba mu gihe hari ni ufite umusaraba wo kubura urubyaro. Umubiri wawe ushobora kukubera umusaraba. Umuturanyi wawe ashobora kukubera umusaraba. Ese umusaraba wanjye ndawemera? Ni byo koko umusaraba uravuna, ariko iyo twemeye kuwakira, dusanga ku nzira Imana yagiye ihadushyirira ba Simoni b’I Sireni maze bakawudutwaza. Ese aho jyewe hari abo njya nakira umusaraba wabo? Ese aho ahubwo ntihaba hari abo njya mbera umusaraba? Ni byo koko umusaraba uravuna ariko nyamara ni ryo teme riganisha mu ijuru. Cya giti muntu wa mbere yariye kubera kwanga kumvira maze kikamuviramo urupfu, Yezu we yarumviye, maze agera n’aho yemera kukibambwaho, maze kituviramo igiti cy’agakiza. Kandi natwe turabizi ko “Imbuto y’umugisha yera ku giti cy’umuruho”.
Bakiristu bavandimwe, uyu munsi Yezu aradusaba kwicara hasi maze tugashishoza, tukareba uko duhagaze mu bukiristu bwacu
The intraurethral application of alprostadil is an cialis online • Ejaculation.
. Niyo mpamvu yaduciriye ya migani ibiri, umwe w’umuntu ujya kubaka umunara, maze akabanza akicara hasi akabara, akareba niba afite ibyo azawutangaho byose, kugirango ejo batazamuseka. Undi mugani ni wa wundi w’umwami ujya gutera mugenzi we maze nawe akabanza kwicara hasi akareba niba afite ingabo zihagije koko. Ibi ngibi icyo Yezu yashakaga na none kutubwiriramo, ni uko kuba umukiristu ari Ukwiyubaka, ariko cyane cyane kuri roho. Kandi na none ubukiristu ni urugamba, ni intambara, nk’uko dukunze kubiririmba. Kandi burya ngo urugamba ni urugamba, ngo nta rugamba rworoha, ruramutse rworoshye rwaba atari rwo.
Bakirstu bavandimwe, ibyo dusabwa kugirango tube abakiristu nyabo, byose tumaze kubyiyumvira
. Ibyinshi bitambutse kure imbaraga zacu, ibyinshi bitambutse kure ubwenge bwacu n’imitekerereze yacu. Ku bwacu ntitwabyigezaho. Umunyabuhanga ni we wagize ati “Ni nde washobora gusobanukirwa n’icyo Nyagasani ashaka? Ibitekerezo byacu abantu ntibifashe, bihora bihindagurika, ntibigira ishingiro”. Muri kano kanya rero, dusabe Imana iduhe ubuhanga maze tubashe kuyimenya, maze tubashe no kumenya inzira zayo. Yezu tuza guhabwa mu kanya mu kimenyetso cy’umugati, tuze kumusaba aduhe urukundo nk’urwe, aduhe urukundo rwitangira bose, aduhe kwakira imisaraba yacu, maze tuzabane nawe ubuziraherezo mu ngoma y’ijuru. Amen
Padiri Fidèle NSHIMIYIMANA


text:
Inyigisho y’umunsi mukuru wa Bikira Mariya abwirwa na Malayika ko azaba Nyina w’Imana
Ku wa kabiri, 25 Werurwe 2014 – Yateguwe na Padiri Alexandre UWIZEYE
Bavandimwe,
Amezi icyenda mbere y’umunsi mukuru w’ivuka rya Yezu (Noheli), turahimbaza Malayika atumwa n’Imana kuri Mariya n’ukwigira umuntu kwa Jambo. N’ubwo ari umunsi mukuru wa Bikira Mariya, mu by’ukuri Jambo wigize Umuntu akabana natwe niwe duhimbaza. Kwigira umuntu kwa Jambo kugira ngo aducungure bigaragaza urukundo rutagereranywa Imana ikunda abantu.
Mu Misa tumenyereye kumva padiri avuga ati « Nyagasani Yezu nabane namwe ! ». Aya magambo kubera kuyamenyera ntitwumva uburemere bwayo, tukumva ari ibisanzwe. Mariya niwe wayabwiwe bwa mbere aramutungura yibaza icyo iyo ndamutso ivuga.
Koko rero umukobwa w’isugi, Mariya w’i Nazareti mu ntara ya Galileya, yari afite gahunda yo kuzabana na Yozefu. Byari bigeze kure mu miryango no mu mategeko y’igihugu byari byaremewe, hari hasigaye umugisha w’umuherezabitanbo.
Nibwo Imana yohereje Malayika kuri Mariya. Iti « Umushinga ufitanye na Yozefu ndawuzi kandi ni gahunda nziza. Icyakora hari undi mugambi ngufiteho. Ugiye gusama inda, ukazabyara umwana w’umuhungu, maze ukazamwita izina rya Yezu. Azaba umuntu ukomeye, kandi bazamwita mwene Nyir’ijuru. Nyagasani imana azamwegurira ingoma ya se Dawudi, azategeka umuryango wa Yakobo ubuziraherezo, ingoma ye ntizashira ».
Ubwo Mariya yari atuje ateze amatwi. Niko kubaza Malayika kugira ngo arusheho gusobanukirwa. « Ibyo bizashoboka bite, kandi nta mugabo mbana nawe ? »
Malayika ati « Roho Mutagatifu azakumanukiraho, maze ububasha bwa Nyir’ijuru bukubundikire mu gicucu cye, ndetse ugiye kuvuka azaba intungane, kandi azitwa Umwana w’Imana ». Malayika akomeza amuha urugero. Ati « Elizabeti ntumuzi ? Si mwene wanyu ? Ntimwamwitaga ingumba ! Nyamara ku bubasha bw’Imana atwite inda y’amezi atandatu. Ntakinanira Imana ».
Mariya aravuga ati « Ndi umuja wa Nyagasani ; byose bimbeho nk’uko ubivuze ». Ibyakurikiyeho murabizi nk’uko tubivuga muri rya sengesho abakristu bakuru bavuga mu gitondo, saa sita na ni mugoroba ryitwa Indamutso ya Malayika : « Nuko Jambo yigira umuntu, abana natwe ». Ni icyo gihe byabaye. I Nazareti hari Kiliziya y’akataraboneka yanditseho « Aha Jambo yigize umuntu ». Ibyo umwanditsi w’Ivanjili atubwira si umugani cyanga se igitekerezo. Byabayeho, aho byabereye harazwi kandi harasurwa, n’igihe byabereye kirazwi. Ese inyigisho twakuramo ni izihe ?
Ibyo bizashoboka bite kandi nta mugabo tubana?
Mariya ntashidikanya ko ibyo Malayika Gaburiyeli amubwiye bizabaho koko. Ariko arasobanuza kugira ngo arusheho kumenya neza icyo Imana imishakaho n’uburyo kizashyirwa mu bikrwa. Ibi biradusaba gusobanukirwa n’ukwemera kwacu.
Hari abakristu bavuga ngo “Erega ni amayobera matagatifu”. Bityo ntibagerageze gusobanukirwa n’ukwemera kwabo. Bakamera nka wa mukristu babajije bati “Wemera iki?” Ati “Nemera ibyo padiri yemera, mugende mumubaze”. Iyobera ritagatfu si ikidasobanutse, ahubwo ni icyo ubwenge bwa muntu budashobora gusobanukirwa ngo bugikonoze. Mbese ni nk’iriba rifite amazi meza atanga ubugingo, menshi cyane kuburyo udashobora kuyavoma ngo urikamye. Gusobanukirwa n’ukwemera kwacu ni ngombwa. Nibyo Petero intumwa atubwira ati” Nimuhore mwiteguye guha igisubizo umuntu wese uzagira icyo ababaza kubyerekeye ukwizera kwanyu”. (1 Pet 3, 15).
Mu bindi bihugu, usanga abakristu bashishikarira kwiga amasomo ajyane iby’ iyobokamana. Bo ntibayaharire abitegura abapadiri. Mu Rwanda hari kaminuza zirenze imwe gatolika cyangwa zegamiye kuri Kiliziya gatolika. Ni igikorwa dushimira Imana. Icyakora bashyizemo n’amashami yigisha ubuhanga mu by’Iyobokamana (Théologie), baba batanze umusanzu ukomeye mu kubaka Kiliziya ndetse n’igihugu. Nkeka ko ari nabyo bagombye kuba barahereyeho kuko ubutumwa bw’ibanze bwa Kiliziya ari ukwigisha Ijambo ry’Imana, ibindi bigakurikiraho (Mt 28, 19; Lk 16,15). Mu Rwanda hari abakristu batari bake bashaka gusobanukirwa n’ukwemera kwabo, birenze ibyo bize bitegura Ukaristiya ya mbere n’ugukomezwa, ariko bakabura ubibigisha n’aho babyigira. Hari abakateshiste bashaka gucengera inyigisho zabo kuko ngo “ntawe utanga icyo adafite”, ariko bakabura aho bigira. Amashuri y’abakateshiste abapadiri bera badusigiye hafi ya yose yahinduriwe ubutumwa.
Abantu baminuza muri “siyansi” na “tekinoloji” ariko mu mubano wabo n’Imana bagakomeza kugendera ku byo bize muri gatigisimu, nabyo batigishijwe n’umukateshiste wabyigiye, bashobora kumera nka wa muntu ufite urutwe runini ariko igice gisigaye cyaranyunyutse. Mu Rwanda hakenewe “siyansi” na “tekinoloji” ariko bimurikiwe n’Ijambo ry’Imana yo Muremyi wa byose. Bikira Mariya atubere urugero rwo gusobanukirwa n’ukwemera kwacu.
Ububasha bwa Nyir’ijuru bukubundikire mu gicucu cye
Hari ubwo dukeka ko kuri Mariya byose byari urumuri rutamanzuye. Yari mu gicucu cy’urumuri. Kuri Mariya byose ntibizaba bisobanutse neza. Azakora urugendo rw’ukwemera nk’abandi bantu. Azakomeza kuzirikana ijambo ry’Imana mu mutima we kugira ngo arusheho kurisobanukirwa.
“Yego” ya Bikira Mariya
Bikira Mariya yemeye kureka umugambi yari afite wo kubakana na Yozefu nk’uko abandi bagabo n’abagore babana. Mu bwiyoroshye, yemeye ko Imana yinjira mu buzima bwe, mu mugambi we ikawuhindura. Atubere urugero rwo kumvira Imana no gukora igihe cyose no muri byose ugushaka kwayo. “Yego” ya Mariya ishingiye ku kwemera.Yizeye Imana yemera kugira uruhare mu mugambi wayo wo gukiza abantu.
Igihe tubatijwe twabwiye Imana “Yego”. Iyo “yego” igomba kuvugururwa buri mu nsi, mu mateka anyuranye y’ubuzima bwacu. Ntibibe uko nshaka ahubwo bibe uko wowe ushaka Dawe!
Jambo wigize umuntu akomeze abane namwe, asendereze urukundo rwe mu mitima yanyu. Nk’uko akuzuye umutima gasesekara ku munwa, abakristu twese tubyarire isi urukundo dukomora kuri Kristu, duhereye mu ngo zacu, aho tuba, mu bo tubana, mu bo dukorana. Umubyeyi Mariya abidushoboze.
Padiri Alexandre UWIZEYE


text:
Ku mugoroba wo kuwa 11 Mata 2019 mu Mujyi wa Kigali mu karere ka Kicukiro habereye igikorwa cyo Kwibuka ku nshuro ya 25 abazize Jenoside yakorewe Abatutsi muri Mata 1994. Habanje gukorwa urugendo rwo kwibuka izo nzirakarengane.
Urugendo rwo kwibuka rwahereye ahahoze ari kuri ETO Kicukiro, ubu hakaba ari kuri IPRC Kigali, aho imbaga nyamwinshi y’abatutsi barenga 3,000 bashyizwe hamwe bakajyanwa i Nyanza ya Kicukiro biciwe mu mvura y’amahindu. Ubu i Nyanza hari urwibutso rushyinguyemo abarenga 12,000 bazize Jenoside yakorewe Abatutsi. Aho muri ETO Kicukiro kandi hari ingabo zaharaniraga amahoro za MINUAR ariko zasize Abatutsi mu maboko y’Interahamwe zirigendera. Mu nzira, abari mu rugendo rwo Kwibuka, bageraga ahabereye ibikorwa ndengakamere byo kwica urubozo abatutsi bagahagarara bakavuga amateka yaho ndetse hakanatangwa ubutumwa bw’icyizere bwo gukomeza abanyarwanda.
Hakozwe Urugendo rwo Kwibuka kuva muri IPRC Kicukiro kugera Nyanza ya Kicukiro bagera ahihariye bagasobanurirwa
Mu kugera ku rwibutso rwa Nyanza ya Kicukiro, habayeho igikorwa cyo gushyira indabo ku rwibutso cyayobowe na Hon. Mukabarisa Donatille, Umukuru w’Inteko Nshingamategeko Umutwe w’Abadepide. Hakurikiyeho gucana urumuri rw’icyizere. Nyuma Dr. Nyirahabimana Jeanne, Mayor w’akarere ka Kicukiro mu ijambo rye ryo gutanga ikaze yavuze uburyo ingabo zari iza MINUAR zatereranye abatutsi cyane anavuga ko hari imibiri irenga 60,000 y’abazize Jenoside yabonetse izashyingurwa mu cyubahiro mu kwezi gutaha ndetse bakaba bagikomeje ubushakashati ku makuru. Yanashimiye cyane uruhare rw'urubyiruko mu bikorwa byo kwibuka kuko bitanga imbaraga ku gihugu n’icyizere cy’ejo hazaza.
Hashyizwe Indabo ku Rwibutso rwa Nyanza ya Kicukiro
Hatanzwe ubuhamya bw’abantu 4 barokotse Jenoside yakorewe Abatutsi bari mu bavuye muri ETO icyo gihe, Karasira Venuste, Aimable Kaberuka, Speciose Kanyabugoyi na Agnes Umwali. Mu buhamya bwabo ndetse na byinshi bibi byababayeho muri Jenoside yakorewe Abatutsi, bose basoje bakangurira urubyiruko kugira ubutwari nk’ubwaranze ingabo zari iza RPA bagira bati “Muzakurikize bakuru banyu, mwubake igihugu!” Speciose Kanyabugoyi nawe yavuze ko yumva yifuza kuzaba umusirikare.
Abatanze Ubuhamya barimo uwifuza kuba umusirikare
Nyuma y’ubuhamya umuhanzikazi nyarwanda ukiri kuzamuka, Clarisse Karasira yaririmbye indirimbo ye yise ‘Komera’ wakurikiwe n’urubyiruko rwasomye amazina ya bamwe mu bazize Jenoside yakorewe Abatutsi mu 1994. Soeur Marie Immaculee Uwamariya yatanze ikiganiro aho yabanje gusaba abari aho bose kwigomwa bagahaguruka bakabanza gusenga. Ni isengesho ryari ryuzuye gushimira Imana cyane ku bw’abarokotse Jenoside ndetse anasabira u Rwanda umugisha.
Mu kiganiro cye yahase ibibazo byinshi abazize Jenoside yakorewe Abatutsi, agaruka ku ntekerezo z’ibyo yumva bari kumubwira iyo babasha kumuvugisha aho yagize ati “Ese mwari kutubwira iki mwe mwagiye? Mwe mwatashye? Mwari kumpa umurage w’urukundo! Mwari kumbwira ngo nzabeho ku bwanyu no ku bwanjye! Iyo mumvugisha mwari kumbwira ko urupfu mwarucitse kuko mwasanze uwarutsinze…”
Clarisse Karasira yaririmbye 'Komera'
Soeur Marie Immaculee Uwamariya, yakomeje ikiganiro cye ahumuriza abari aho bagowe cyane na Jenoside abibutsa ko “Imbuto y’umugisha yera ku giti cy’umuruho.” Yabibukije ko ubuzima bugizwe na byinshi bibi yise amahwa ndetse asaba ko nta watakaza na rimwe kuko ashobora kuryifashisha akiza abandi nk’uko Theresse w’Umwana Yezu yabivuze. Yagize ati “Turiho kugira ngo twigishe amahoro no mu mahanga yadutereranye.” Yibukije abantu ko uwarize ari we umenya guhoza abandi ndetse asubiza abakunze kwibaza ngo 'ese kiriya gihe Imana yari irihe?' Yababwiye ko yari iri hamwe n'abihishe bakarokoka ndetse ko yari iri muri bamwe bakijije bamwe mu barokotse. Yasoje ikiganiro cye yifuriza amahoro abari aho no kubaho ubuzima bufite intego ati ‘Murakabaho!’
Soeur Marie Immaculee Uwimana
Perezida wa IBUKA, Prof. Jean Pierre Dusingizemungu mu ijambo rye yashimiye cyane amahanga yohereje intumwa ngo zize kwifatanya n’igihugu cy’u Rwanda muri ibi bihe bitoroshye anavuga ko Macro, Perezida w’u Bufaransa yashyizeho Konji ku itariki 7 Mata. U Bwongereza na Leta Zunze Ubumwe za Amerika nabo bakaba bakataje mu kongera imbaraga mu gushyigikira Ubutabera. Mu butumwa bwe kandi yagize ati “Dushyigikire byimazeyo Nyakubahwa Perezida w’u Rwanda wayoboye urugamba rwo guhagarika Jenoside."
Perezida wa IBUKA, Prof. Jean Pierre Dusingizemungu
Uwari umushyitsi mukuru muri uyu muhango, Hon. Mukabarisa Donatille, Perezida w’Inteko Nshingamategeko Umutwe w’Abadepite yashimiye cyane abatanze ubuhamya, ashimira AERG na GAERG ku bufatanye bagaragaza. Yagarutse ku ngabo z’amahanga zatereranye abazihungiyeho azigaya cyane ko zaranzwe n’ubuhemu n’ubugwari. Yashimiye cyane ingabo zari iza RPA by’umwihariko izari muri CND kuba zarafashe iya mbere mu kurokora abicirwaga i Nyanza ya Kicukiro. Mu butumwa bwe yagize ati “Uko turushaho kugaragaza ukuri ku mateka yacu, bituma abapfobya Jenoside n’abagoreka amateka bacika intege bityo tukaba tubimye icyuho…Dukomeze guhumurizanya no gufatana mu mugongo.”
Hon. Mukabarisa Donatille, wari umushyitsi mukuru yatanze ubutumwa bw'ihumure anenga Ingabo zari iza MINUAR
Umuhanzi Bonhomme yaririmbye mu gusoza atambutsa ubutumwa bwe bwo kwibuka mu ndirimbo ze zo Kwibuka abazize Jenoside yakorewe Abatutsi muri Mata 1994.
Umuhanzi Bonhomme yaririmbye asoza ijoro ryo Kwibuka
Urwibutso rwa Jenoside rwa Nyanza ya Kicukiro
ANDI MAFOTO:
Abayobozi batandukanye n'abashinzwe inzego z'umutekano nabo bitabiriye Walk to Remember
Ubusitani bw'urwibutso rwa Nyanza ya Kicukiro
Hashyizwe indabo ku bashyinguye mu rwibutso rwa Nyanza ya Kicukiro baranunamirwa
Abayobozi, abanyarwanda, ingabo za RDF, Abashinzwe Umutekano n'abari aho bose bacanye urumuri rw'Icyizere
Urubyiruko rwibutse rusoma amazina y'abazize Jenoside yakorewe Abatutsi
Kanda hano urebe andi mafoto y'Ijoro ryo Kwibuka muri Nyanza ya Kicukiro n'urugendo rwo Kwibuka
AMAFOTO: Cyiza Emmanuel-Inyarwanda Pictures


text:
Inyigisho yo ku wa gatandatu, Icyumweru cya 5 cy’Igisibo
Ku ya 12 Mata 2014
Amasomo : Ez 37,21-28 ; Zab : Yer 31, 10, 11-13 ; Yoh 11,45-57
Ijambo ry’Imana rya none riradufasha kuzirikana ku mugambi wa Nyagasani wo kuduhuriza mu bumwe. Tukava mu bidutanya, tukubaka umuryango umwe w’abana b’Imana.
Uku gucura imigambi mibisha kw’abatware b’abaherezabitambo n’abafarizayi twumvise mu Ivanjili ; ni urugero twaheraho tukazirikana ku ishyari, ubugome, inabi n’amacakubiri bidutuyemo bituma tudahuriza hamwe ngo twubake ubuvandimwe. Aba bantu bemera kandi bazi neza ko Yezu « akora ibitangaza byinshi », kandi ibyo bimenyetso agaragaza, birivugira ku buryo bituma habaho benshi bahinduka: « nitumureka agakomeza kuriya, bose bazamwemera ». Aho kugira ngo bibande kugusobanurira rubanda ibyo bikorwa byiza bya Yezu bifashishije ibyanditswe bitagatifu- dore ko ari wo wari umurimo w’ibanze w’inama nkuru- ikibahangayikishije mbere ya byose, ndetse twavuga ko ari nacyo cyonyine, ni ukumenya niba inyungu zabo, cyane cyane iza politiki bazakomeza kuzigeraho ntawe ubakomye mu nkokora! Muri uko gucura umugambi wo kwikiza intungane kugira ngo bigumire ku butegetsi bwabo, Kayifa wari umuherezabitambo mukuru, Umushumba w’imbaga y’Imana, niwe ugira abandi inama ko guhitana umuntu ntacyo bitwaye ariko ingoma yabo igakunda igasugira, ntiveho irimburwa n’abaromani!
Yezu yabivuze ukuri koko igihe yagiraga ati : « umucanshuro utari umushumba, ntabe na nyir’intama : abona ikirura kije, agatererana intama agahunga ; ikirura kikaziraramo kikazitatanya. Abigenza atyo kuko aba ari umucanshuro maze intama ntizibe zimushishikaje. Abandi bose baje mbere yanjye, ni abajura n’ibisambo ; umujura agenzwa no kwiba, no kwica, no gusenya » (Yh 10,8-13).
Ariko nanone umwanditsi w’Ivanjili yongeraho ko, kubera ko ari we wari umuherezagitambo mukuru, ni ukuvuga umuvugizi w’Imana imbere ya rubanda, ibyo Kayifa yavugaga, ntibyari ku bwe ; yavuze iby’ukuri kuko byari uguhanura ko Yezu azapfira imbaga ; ariko impamvu yo yayibeshyeho. Ntabwo Yezu azapfa biturutse ku migambi y’abategetsi, ahubwo bizaba ari ukugira ngo yuzuze binonosoye umugambi w’Imana wo gukiza abantu bose no kubahuriza hamwe. Mu by’ukuri rero, Yezu hari aho agira ati : « Umushumba mwiza atanga ubuzima bwe kubera intama ze. Ntawe ubunyaga : ahubwo ni jye ubwanjye ubutanga. Mfite ububasha bwo kubutanga nkagira n’ububasha bwo kubwisubiza. Iryo niryo tegeko nahawe na Data. » (Yh 10,11.18).
Bavandimwe, tugize amahirwe yo kuzirikana kuri aya masomo matagatifu mu gihe hano iwacu ndetse no ku isi yose turi kwibuka abazize Jenoside yakorewe Abatutsi. Urebye neza ayo mahano yagwiririye igihugu cyacu, usanga yaragisigiye abarwayi babiri : umurwayi wa mbere ni uwiciwe ; naho umurwayi wa kabiri ni uwishe. Uwiciwe afite ibikomere ku mutima aterwa no kubura abe ; naho uwishe afite inkomanga ku mutima kubera ibibi yakoze. Abo bombi rero bakeneye umushumba ubahuriza mu gikumba kimwe maze bagasangira umuti w’ubwiyunge. Kugira ngo barenge ayo mateka yabashegeshe maze babeho ubuzima bushya mu bumwe n’urukundo. Kristu yapfiriye kugira ngo akoranye abana b’Imana batatanyijwe na byinshi : ishyari, umwiryane, ironda-bwoko, urugomo, inda nini, ubugome n’ibindi muzi bituma tumarana.
Nitwubaka ubumwe n’ubwiyunge nyabwo, butarimo uburyarya bizaba ari igihamya cy’uko twakiriye Imana muri aya mateka yacu ashaririye twanyuzemo. Bitabaye ibyo twaba tubeshya Imana ! Kuko iki nicyo gihe Imana yifuza ko twunga ubumwe, dufashanya kandi tukaganira mu kuri nta mbereka. Bityo tuzaba dutanze icyemezo ko turi abana b’Umubyeyi umwe, ari nabyo bitugira abavandimwe. Rubanda rutemera, ntiruzamenya Imana, nitutabereka ko hagati yacu twateye intambwe yo kwiyunga. « Bose babe umwe kugira ngo isi yemere! »
Mu isomo rya mbere, umuhanuzi Ezekiyeli yatubwiraga umugambi w’Imana wo kongera guhuriza hamwe umuryango wayo. Kuko bazaba bunze ubumwe, nibwo bazongera gutura ibitambo binyura Imana. Aho ubu buhanuzi buhuriye n’Ivanjili, ni uko Yezu ariwe uduhamagara ; akadukura aho ducumurira : mu nzangano zatwaritsemo, mu migambi mibisha ducura, imyiryane mu miryango, amakimbirane mu bakristu n’ibindi biducamo ibice. Ubwo nibwo bucakara bwacu twijyanamo. Ntawundi wabasha kudukura aho hose twatataniye atari Yezu. We mushumba rukumbi uhuriza intama zose mu gikumba kimwe. Maze akazisukuza impuhwe ze, akaziha ubuzima busendereye.
Bavandimwe rero, nk’uko twabyumvise mu Ivanjili, Yezu arerekeza hafi y’ubutayu kuko bamwe mu bayahudi bari gucura umugambi wo kumwicisha. Ajyanye n’abigishwa be kugira ngo abategurire ibyo bihe bikomeye bagiye kwinjiramo. Dusabe ingabire yo kubaherekeza muri uwo mwiherero, natwe tugumane naYezu, twiyunge n’abavandimwe dufitanye ibibazo maze duterane inkunga yo gukurikira Kristu nk’umuryango umwe kugeza ku ndunduro y’umutsindo.
Nyagasani, buri mwaka uduha guhimbaza amayobera y’ugucungurwa kwacu : duhe imbaraga n’ubushake byo gukomeza kuba mu bumwe duhujwe n’umusaraba wawe ; twemere ducungurwe nawe « utugobotore mu maboko y’umunyembaraga » utubuza kwiyunga, maze tuzabashe kwishimana hamwe nawe mu gitondo cya Pasika, Wowe « uhindura umubabaro wacu ukawugira ibyishimo » (Yer 31,11- 13).
Nyagasani Yezu abane namwe!
Diyakoni JMV NTACOGORA


text:
Abanyeshuri mu yabanza bataye ishuri mu Karere ka Bugesera bari 1778, ariko abagera ku 1364 barisubizwamo, hasigara abandi 414.
Uretse abo mu mashuri abanza baritaye, hari n’abo mu mashuri yisumbuye barenga 400 baritaye nk’uko umuyobozi w’Akarere ka Bugesera wungirije ushinzwe imibereho myiza y’abaturage, Yvette Imanishimwe abisobanura.
Ati “Iyo tugiye mu mashuri yisumbuye twari dufite abana 442 bataye ishuri, tubasha kugarura 335, naho 107 ni abatagarutse, muri abo 107 usanga hari abagiye gukoreshwa imrimo mibi, hari abangavu batewe inda n’ibindi, turimo kubitekerezaho kugira ngo iki kibazo gikemuke”.
Uretse guhangana n’ikibazo cy’abana bataye ishuri bakarigarurwamo, mu Karere ka Bugesera bafite gahunda yo kugaburira abana ku ishuri ku kigero cya 100%, bavuye kuri 80% bafatira ifunguro ku ishuri.
Imanishimwe ati “Dufite gahunda yo kugaburira abana ku ishuri, dufite amashuri 167, aya yose nk’uko amabwiriza agenga kugaburira abana ku ishuri (School Feeding) abiteganya birakorwa, ariko urasanga abana 140417, ku bana 158119 bagomba kwitabira, aribo bafata ifunguro ku ishuri”.
Akomeza agira ati “Bariya bana bari ku ijanisha rya 88.8, bariya 11.2% ni abanyeshuri bakwiye kuba barya ku ishuri, hari impamvu nyinshi zitandukanye, ari uruhare rw’ababyeyi rukiri hasi, harimo abafite ubukene abo barafashwa, ariko kandi hari n’abafite imyumvire ikiri hasi. Tugomba gufatanya kugira ngo tuyihindure, abana bafatire ifunguro ku ishuri nk’uko Igihugu cyabidutekerereje, kandi bikaba bibafasha gusabana no kwiga”.
Bamwe mu babyeyi ndetse n’abarezi b’abana nka bamwe mu babana nabo mu buzima bwa buri munsi, bavuga ko akenshi abana bakunda guta ishuri, babiterwa n’uko ababyeyi babo baba batabanye neza.
Germaine Mukankusi ni umubyeyi wo mu Murenge wa Gashora, avuga ko akenshi abana bata ishuri babiterwa n’ubwumvikane bucye buba buri hagati y’ababyeyi babo bombi.
Ati “Iyo urugo rufitanye amakimbirane niho akenshi uzasanga abana bata amashuri, babandi babyara inda zitateganyijwe kubera ko niba umugabo n’umugore bagiranye amakimbirane, umugore akaba yasohoka mu rugo, agata ishingano z’urugo, biroroshe cyane kugira ngo ba bana babashukishe ibintu bitandukanye”.
Asterie Mukamongi ni umurezi mu mashuri abanza, avuga ko akenshi babiterwa n’imiryango iba itameranye neza, bikanaviramo abana kubura bimwe mu bikoresho by’ishuri.
Ati “Burya iyo hari ubukene mu miryango, umwana yabaka ibikoresho ntabibone, yabona ahantu hari imirimo ari bujye gukorera amafaranga, nko mu gishanga cy’iwacu abana usanga bagiye kurinda inyoni mu miceri, abagiye gukora mu nganda, abagiye gukora indi mirimo ivunanye, ugasanga barimo guta ishuri”.
Uretse kuba ikibazo cy’abana bata ishuri kibagiraho ingaruka zo kureka ishuri, abenshi bakurizamo imico mibi, irimo ubuzererezi, ubujura, guterwa inda n’ibindi.
Ibitekerezo ( 2 )
ese amashuri azatangira ryari ?
Minister yuburezi halicyo yagafashije Abana babuze amikoro, gewe ndatanga urugero; umwana umwe wumukobwa utuye Sake mu Karere Kangoma yakoze ibizame byombi icyareta nicya Seminali byose arabitsinda kumanota meza aliko iwabo babura Amafaranga yokumutangira ngakomeze kwiga ubu umurebye ntiwamenyako yigeze gukandagira mwishuli kandi yarazi ubwenge. ubwose nkuwo nikintuki kindi yatekereza, kitarukujya muli yamirimo yagahato, kugirango abone ukoyazabaho.


text:
Kuri uyu mugoroba wo kuwa 27 werurwe 2020, Nyirubutungane Papa Fransisko yatuye Isengesho asabira isi yose kugira ngo Imana iyikize icyorezo kiyugarije cya Koronavirusi. Papa Fransisko yatakambiye Imana ngo ikize isi yakomerekejwe kandi ibabajwe n’iki cyorezo kiyugarije. Ni Isengesho ryaranzwe no kuzirikana Ijambo ry’Imana ryakurikiwe n’inyigisho ya Papa Fransisko, Ishengerera ry’Isakaramentu ritagatifu ry’Ukaristiya ryatuwemo amasengesho yo gusbira ibyiciro bitandukanye by’abantu, n’umugisha wa Gishumba wa Papa wihariye witwa “Urbi et Orbi”.
Uyu mugisha wa Gishumba wa Papa witwa “ Urbi et Orbi” ni umugisha wihariye utangwa na Nyirubutungane Papa mu minsi mikuru ikomeye cyane mu buzima bw’Abakristu ba Kiliziya Gatolika, cyane cyane ku minsi mikuru ya Noheli na Pasika, ndetse n’igihe hatowe Umupapa mushya. Uwo mugisha ukunze kubanzirizwa n’ubutumwa bwe kandi ugaherekezwa no guhabwa indulgensiya ishyitse ku bantu bafite umutima witeguye neza. Igisobanuro cy’aya magambo y’ikiratini, Urbi et Orbi, tugenekereje mu kinyarwanda, “yerekana neza ubumwe bw’abana ba Kiliziya. Kiliziya ni imwe nk’uko tubyemera mu Ndangakwemera ya Kiliziya Gatolika. Iyi mvugo “Urbi et Orbi” isobanura ko uyu Mugisha wa Gishumba uhabwa Abakristu bo mu mujyi wa Roma (Urbs), mu bihe bisanzwe, bashobora kuwuhabwa ako kanya bahibereye cyangwa bakawuhabwa badahari nk’ubu mu gihe cy’amage, ndetse ukanahabwa Abakristu b’isi yose (Orbis) bifatanyije na Papa. Ijambo “Urbi” ritangiwe n’inyuguti nkuru ryerekana Roma nk’umugi by’umwihariko Papa abereye Umushumba (Evêque de Rome). Naho ijambo “Orbi” rikerekana isi yose, bigendeye ku ishusho yayo imeze nk’iy’igi (forme circulaire, dans le sens des orbites), nayo Papa akaba ayishinzwe kuko ari Umushumba wa Kiliziya y’Isi yose (Pasteur universel de l’Eglise)” (Reba inyigisho ya Padiri Jérôme NIYONGABO, SAC)
Ni umuhango wabaye ku buryo budasanzwe kandi bwihariye, wakozwe nta bakristu bahari, kuko wabaye mu bihe bidasanzwe aho, mu minota mike mbere yawo, hatangazwaga hafi abantu 1000 bo mu Butaliyani gusa bari bamaze guhitanwa n’icyorezo cya Koronavirusi muri uwo munsi wonyine, ni umubare ukanganye kuva aho icyo cyorezo gitangiye muri icyo gihugu ndetse no mu bihugu hafi ya byose by’isi; byabaye mu mvura yari irimo kugwa n’ubukonje bwumvikana ku mbuga ya Mutagatifu Petero itagira umukristu namba.
Nyuma yo gutangaza agace k’Ivanjili uko yanditswe na Mariko mu mutwe wayo wa 4 (Mk 4, 35-41), Nyirubutungane Papa Fransisko, atwikiriwe ku buryo bisanzwe bikorwa mu gihe cyo kwakira Abakristu (audiences générales) cyangwa Misa zibera hanze (Messes en extérieur), yatanze inyigisho ifasha kuzirikana iryo Jambo ry’Imana, aho yagaragaje ingingo zihuriweho n’umuhengeri wari wugarije abigishwa ba Yezu muri iyo nkuru y’Ivanjili n’icyorezo cyugarije ubu ngubu igice kinini cy’abaturage b’isi, bugarijwe n’icyorezo cya Koronavirusi ubu gifite uburemere butabonerwa imvugo mu mateka ya vuba y’isi, n’ingaruka zacyo mu mibanire n’abantu no mu bukungu zikaba zikangaranya!
Nyirubutungane Papa ati: “Kuva mu byumweru bishize, ijoro risa n’aho ryaguye. Icuraburindi ryugarije isi yacu, imihanda, imigi…”. Papa akomeza agaragaza ko gitewe ubwoba kandi gikangaranije ati: “nk’abigishwa ba Yezu tubona mu Ivanjili, twugarijwe n’umuhengeri tutari twiteze kandi uteye ubwoba. Turareba tugasaga turi mu bwato bumwe, twese nk’abanyantege nke babuze amajyo (tous fragiles et désorientés), ariko na none twese turi ab’agaciro kandi b’ingenzi (tous importants et nécessaires), twese duhamagariwe gutabariza rimwe, twese dukeneye guhumurizanya bamwe ku bandi”.
Nka bariya bigishwa ba Yezu, dushobora kumva twabuze icyerekezo kandi dutangajwe n’imyitwarire ya Yezu dusanga muri iyi Ivanjili : “Nibwo haje umuhengeri mwinshi, maze imivumba irenga ubwato, butangira gusendera. Yezu we yari ku irango asinziriye ku musego”(Mk 4, 37-38a). “N’ubwo hari urusaku, arasinziye atuje, kuko afite icyizere cyuzuye mu Mana Data- niyo nshuro tubona mu Ivanjili Yezu asinziriye- Hanyuma igihe akangukiye amaze gutuma umuhengeri utuza no gucecekesha imivumba y’amazi, abaza abigishwa icyabateye ubwoba abatonganya ati: “Icyabateye ubwo bwoba ni iki? Mbese ntimuragira ukwemera?” (Mk 4, 40). Abigishwa nabo bamutabaje bamugaragariza ko yabatereranye; “Mwigisha nta cyo bigutwaye ko tugiye gushira?” (Mk 4, 38). Baratekereza ko Yezu atabitayeho, ko adahangayikishijwe n’ibibabaho.
Natwe muri twe, mu miryango yacu mu ngo, kimwe mu bintu bitubabaza kurusha ibindi, ni iyo twumvise umuntu avuga ati: “Ese ko utanyitayeho?“. Ni interuro ikomeretsa kandi igahungabanya umutima. Ibyo rero byababaza na Yezu, kuko We, kurusha undi uwo ari we wese, atwitaho. Bityo, iyo tumutabaje, akiza abayoboke be bihebye.”
- Isengesho ryo gutakambira Nyagasani ngo akize inyokomuntu yakomeretse: Papa yakurikijeho gutura Isengesho atakambira Imana asabira isi yose kugira ngo Nyagasani adutabare. Papa yagaragaje ko “Umuhengeri ushushanya intege nke zacu kandi ugahishura uburyo dushakira umutekano mu bintu bitari byo kandi bihita, ibyo bintu tukabyubakiraho gahunda z’ubuzima bwacu, imishinga yacu, akamenyero kacu, ibyihutirwa by’ubuzima bwacu (…) twitwaje akamenyero kacu twibeshya ko ariko shingiro ry’umukiro wacu, tudashobora kwibuka inkomoko yacu ngo twubakire ku batubanjirije, bityo tukibuza ubudahangarwa bukenewe kugira ngo duhangare ibituzitira”
Maze arangamira Nyagasani mu isengesho yatuye atakambira Imana ku buryo bukomeye, ari wenyine imbere y’urubaraza rwa Bazirika ya Mutagatifu Petero, mu mvura n’umwijima, Papa akomoza ku byaha by’inyokomuntu. “Muri iyi si yacu, ukunda kuturusha, twagiye dutera imbere ku muvuduko, twibwira ko turi ibihangange kandi dushoboye byose. Tugatwarwa n’irari ry’ibintu, twaremeye ibintu ibintu biratwigarurira kandi twiroha mu bikorwa bitwangiza. Ntitwigeze dutinda ku buryo ukoresha utuburira, ntitwigeze dukangurwa n’intambara n’akarengane byugarije iyi si yacu, ntitwigeze twumva ijwi ry’abakene n’iyi si yacu yazahajwe bikomeye n’uburwayi. Twakomeje urugendo rwacu, tudahungabanye, dutekereza ko twaba bazima mu isi irwaye! Ubu, noneho duhungabanyijwe n’umuhengeri utwugarije, turagutakambiye : ‘Kanguka Nyagasani!’ “
- Iki gisibo ni amahirwe dufite yo guhinduka no guha icyerekezo gishya ubuzima bwacu: Iki gihe cy’igisibo ni uburyo tubonye bwo “guhindura icyerekezo cy’ubuzima tukabwerekeza kuri Wowe, Nyagasani, kandi tukabwerekeza kuri bagenzi bacu. Kandi Dushobora kubona abo dufatanya urugendo b’intangarugero badufasha muri ubwo bwoba, kubera uko babyitwaramo batanga ubuzima bwabo. Ni imbaraga zigaragara za Roho wabasakayemo kandi wabahinduye akabaha ubwitange budacogora kandi bwuje ineza. Ni ubuzima bwa Roho ushobora gukiza, guha agaciro no kugaragaza ukuntu ubuzima bwacu bwubatswe kandi bushyigikiwe n’abantu basanzwe , rimwe na rimwe b’intamenyekana, batagaragara mu binyamakuri cyangwa mu bitabo, batanagaragara mu bihangange by’iyi si, ariko, nta shiti, barimo kwandikisha ubu ibikorwa amateka atazigera yibagirwa: abo ni abaganga, abaforomo n’abaforomokazi, abakora mu mazu agurisha ibiribwa, abantu bose bita ku bandi, abashyira abantu ibiribwa mu ngo zabo, abatwara abantu, abashinzwe umutekano, abapadiri, abihayimana, n’abandi bantu bose b’umutima mwiza bumvise ko umuntu atakwikiza ari wenyine”.
- Kubona uburyo bushya bwo kongera kubaka umubano wacu: Ashingiye ku isano y’ibisekuruza byacu, Papa Fransisko yishimiye kubona ubufatanye bw’imiryango yacu yongeye kubakwa n’uku kudasohoka: ” Ni bangahe mu Babyeyi, aba papa, aba mama, ba sogokuru na ba nyogokuru, ni bangahe mu barezi, bagaragarizaga abana babo, mu dukorwa duto twa buri munsi, ukuntu bahangara kandi banyura mu bibazo bahindura akamenyero kabo, bahanze amaso kandi bashishikariye Isengesho! Ni bangahe bibukaga gusenga, bagatura kandi bagatakambira Imana mu masengesho yabo bashakisha ineza ya bose. Isengesho n’ ubwitange butagaragarira abantu: ni intwaro zadufasha gutsinda!”
Papa yasoje iryo sengesho abwira abamwumva, n’ubwo batari aho ku mubiri, ahubwo binyuze kuri radiyo, televiziyo n’ibinyamakuru, ati: “Bavandimwe mpereye aha hantu, hatugaragariza ukwemera, gukomeye kandi kubatse ku rutare, kwa Petero, ndifuza uyu mugoroba mwese kubaragiza Nyagasani, nifashishije ubuvugizi bwa Bikira Mariya, we mukiro w’umuryango, inyenyeri yo mu nyanja yugarijwe n’umuhengeri . Bihereye kuri izi nkingi zikikije uyu murwa wa Roma kugera kw’isi yose, umugisha w’Imana nubamanukireho mwese, ubahundagareho mwese kandi ubahoze.
Nyirubutungane Papa yasoje agira ati:
Nyagasani ha umugisha isi, uhe abantu ubuzima bwuzuye bw’umubiri n’ihumure imitima yabo. Udusaba kutagira ubwoba. Ariko ukwemera kwacu ntigushyitse, kandi turi abanyabwoba. Ariko wowe, Nyagasani, ntutume tuganzwa n’umuhengeri. Ongera uvuge uti : “MWIGIRA UBWOBA” (Mt 28, 5). Natwe, hamwe na Petero, ” tugutuye imiruho yacu, kuko twizeye ko utwitaho” (Reba 1Pet 5, 7).
- Ishengerera Ritagatifu n’umugisha wa Gishumba Urbi et Orbi yifashishije Isakaramentu- Ritagatifu:
Mbere yo kwimika Isakaramentu Ritagatifu ry’Ukaristiya, Nyirubutungane Papa Fransisko yabanje kujya imbere y’ishusho yitwa “Salus Populi Romani” bisobanura “Tabara abaturage ba Roma”.
iyi shusho yitwa “Salus Populi Romani” (sauvegarde du peuple romain) yitiriwe Bikira Mariya utabara abaturage b’i Roma ( Bikira Mariya utabara abantu/ abakristu), ibiyiranga ni: Bikira Mariya ufashe umwana Yezu, Umwana Yezu ufashe Igitabo mu kiganza kimwe ikindi gitanga umugisha. Kuri iyi Shusho Bikira Mariya arimo kwiitegereza abantu. Mu mateka, bivugwa ko yavanywe i Yerusalemu na Mt Helena mama w’umwami Konstantini
- 593: Papa Gregorio wa I, ayikoresha umutambagiro mu mugi wa Roma asabira abantu gukira icyorezo cya Peste
- 1571: Papa Piyo wa V, yayifashishije asabira isi gukizwa intambara yaberaga ahitwa Lepanto mu butariyani imbere y’iyi Shusho
- 1837: Papa Geregori wa XVI yayifashishije asabira isi gukira icyorezo cya Cholera(macinya) imbere y’iyi Shusho
- None mu mwaka wa 2020, Papa Fransisko ayifashishije asabira isi gukira icyorezo cya Koronavirusi avugira bucece isengesho imbere y’iyi shusho! (Ubu bushakashatsi bwegeranyijwe na Padiri Honoré BAHIRE, Imupadiri w’umupalotini)
Papa yagiye kandi imbere y’umusaraba witiriwe Mutagatifu Mariseli:
Uyu musaraba, witwa Umusaraba wa Kristu ukora ibitangaza wa Mutagatifu Mariseli (Le crucifix du Christ miraculeux de San Marcelo), ufite amateka maremare. Mu mwaka wa 1519, mu ijoro ryo kuwa 22-23 Gicurasi, Kiliziya yitiriwe Mutagatifu Mariseli (Marcelo) yasenyutse yose bitewe n’inkongi y’umuriro harokoka uyu musaraba wonyine wari umanitse hejuru ya alitari n’itara ryawumurikiraga. Abantu babibonamo igitangaza gikomeye maze abakristu batangira kuza gusengera imbere yawo buri wa gatanu biza no kubyara “Umuryango w’umusaraba” ukiriho na n’ubu. Mu mwaka 1522 umugi wa Roma uza guhura n’icyorezo cya “Peste” (mumbabarire sinashoboye kubona ijambo Peste mu Kinyarwanda). Abaturage babura icyo bakora. Abafurere b’abagaragu ba Mariya baza gutwara uyu musaraba bawukoresha umutambagiro bagana muri Basilika nkuru ya Mutagatifu Petero basabira iki cyorezo
(SBP > 180mmHg)One recent important survey was conducted by the Market cialis.
Ashingiye kuri ibi bitangaza bibiri byavuzwe haruguru, ku wa 15 Werurwe 2020, Papa Fransisko yasuye iyi Kiliziya ya Mutagatifu Mariseli (Marcelo), maze asabira isi yose gukira icyorezo cya Koronavirusi imbere y’uyu musaraba. Kuri iyi tariki ya 27 werurwe ku kibuga cya Basilika ya Mutagatifu Petero, Papa Fransisko yasabiye isi imbere y’uyu musaraba wa Yezu ukora ibitangaza (Ubu bushakashati bwegeranyijwe na Padiri Honoré BAHIRE wo mu Bapalotini)
Mu gihe cy’Isengesho ryo gushengerera, Isakaramentu Ritagatifu ry’Ukaristiya ryimitse kuri Alitari, n’impumuro y’ububane itama muri Bazirika ya Mutagatifu Petero, hakurikiyeho amasengesho yo gutakambira Nyagasani kugira ngo akize inyokomuntu.
Nyuma y’ayo masengesho yo gutakamba, hakurikiyeho umuhango wo gutanga umugisha “Urbi et Orbi”, Papa yifashishije Isakaramentu Ritagatifu ry’Ukaristiya maze aha umugisha wa Gishumba abaturage b’umujyi wa Roma n’abaturage b’isi yose. Ni Karidinali Angelo Comastri, (Cardinal Angelo Comastri Archiprêtre de la Basilique Saint-Pierre), watangaje amagambo ya Papa atanga indulgensiya ishyitse.
Twibutse ko Indulgensiya ishyitse “ari ingabire zihabwa umuntu wicujije waronse imbabazi z’ibyaha mu Isakaramentu rya Penetensiya.” Indulgensiya ni ingabire zidukiza ibikomere n’inkovu z’ibyaha twakoze nk’ingaruka z’ibyaha. Imbabazi turonka muri Penetensiya zunganirwa na n’indulgensiya zishyitse kugira ngo umuntu akire byuzuye! Indulgensiya zitangwa na Kiliziya hujujwe ibintu 3:
- Guhabwa Isakaramentu rya Penetensiya
- Guhabwa Ukaristiya bitarenze iminsi 15
- Gusabira ibyifuzo bya Papa
Ibyo bikajyana no gushyira umutima wawe wose mu byo ukora kandi ukabikorana ukwemera gushyitse.
Kubera icyi gihe turimo kidasanzwe , aho abakristu badashobora guhabwa Penetensiya cyangwa guhazwa Ukaristiya, Papa yashyizeho uburyo bwihariye bwo kugira ngo abiteguye neza baronke izo ngabire za indulgensiya zishyitse:
- Gukurikirana Misa ku bitangazamakuru nka Radiyo, Televisiyo cyangwa iyakure (You Tube)
- Gukora inzira y’umusaraba
- Kuvuga ishapule
- Ibindi bikorwa by’ubusabaniramana nko kuvuga indangakwemera , kuvuga Dawe uri mu ijuru, no kwiyambaza Bikira Mariya
Iki gihe abakristu bari mu rugo kuberera kwirinda ikwirakwizwa ry’icyorezo cya Koronavirusi, abakristu bazironkera mu rugo ariko bagasaba kugira umutima urangwa n’ukwemera n’ubuyoboke. Hari uburyo Papa yagiye atangaza bwo kwakira Yezu mu Ukaristiya kuryo bw’isengesho ryo kwakira Yezu ku muntu utabashije guhazwa ndetse no kwakira imbabazi z’Imana ku muntu utabashije guhabwa Isakaramentu ry’imbabazi. Twibutseko hari “itandukaniro hagati y’imbabazi z’ibyaha n’induljensiya zishyitse ” (Soma inkuru ya Padiri Jean Damascène MANIRAHO yo kuwa 28/3/2020 mu “INYIGISHO GATOLIKA “, www.gatolika.ga
Ababashije gukurikira Isengesho rya Papa ryo kuwa 27 Werurwe 2020, bifashishije ikoranabuhanga nka Televiziyo, Radiyo cyangwa Isakure (Internet ) ndetse n’abifatanyije na Papa bari mu ngo zabo n’Abasaseridoti cyangwa Abihayimana, bakabikorana umutima urangwa n’ubuyoboke kandi wuje ukwemera, bose baronse izo ngabire za indulgensiya zishyitse kandi bakira umugisha wa Papa wagenewe isi yose.
Ibyifashishijwe mu gukora inkuru:
- Inkuru y’ikinyamakuru cya Kiliziya cya “Vatican News “, inkuru yo kuwa 27 mars 2020 19:34
- Inyigisho ya Papa (Homélie dans les Parvis de la Basilique-Pierre ) yo kuwa 27 mars 2020
- Inyigisho ya Padiri Jérome NIYONGABO, SAC yahererekanyijwe ku mbuga nkoranyambaga
- Inkuru ya Padiri Jean Damascène MANIRAHO mu “NYIGISHO GATOLIKA ” www.gatolika.ga
- Ubushakashatsi bwa Padiri Honoré BAHIRE, bwasohotse ku mbuga nkoranyambaga
Uwakoze iyi nkuru ni Padiri Dieudonné UWAMAHORO,
Perezida wa Komisiyo ya Diyosezi ishinzwe uburyo bw’Itumanaho n’Ibikorwa Ndangamuco muri Diyosezi ya Kibungo


text:
Ku wa mbere w’icya 3 cya Pasika B, 19/04/2021
Amasomo : Intu 6, 8-15; Yh 6, 22-29
NIMUJYE MUKORA MUDAHARANIRA IBIRIBWA BISHIRA
Bavandimwe, dukomeje guhimbaza umutsindo w’umwami wacu Yezu Kristu. Ni koko yatsinze urupfu azuka ava mu bapfuye. Umutsindo wa Yezu Kristu ni umutsindo w’abamwemera bakamuyoboka, bakamwigiraho, bakagenda batera intambwe ijya mbere mu mubano wabo n’Imana n’umubano na begenzi babo. Umutsindo w’abemera Yezu Kristu ni ukuzukana na we. Kuzukana na we ni aby’abemera gupfa ku cyaha, ku migenzo mibi, bakihatira kwivugurura baba abantu bashya. Yezu Kristu wagaburiye imbaga ikarya igahaga ikanasigaza ni na we wifuza ko iyo mbaga itahera gusa ku biribwa bitunga umubiri ahubwo igatera indi ntambwe mu kwemera ko uwabagaburiye ari umwana w’Imana. Kuba rero baravugaga ko bemera Imana, Yezu Kristu yagiraga ngo bemere n’uwo Imana yatumye, umwana w’Imana rwose kandi akaba Imana rwose.
Igitangaza Yezu yakoze cyo gutubura imigati, cyatumye imbaga imuhombokaho. Yezu ariko azi icyihishe mu mutima wa buri wese. Ababwije ukuri ati: «Ndababwira ukuri koko ntimunshakira ko mwabonye ibimenyetso, ahubwo muranshakira ko mwariye imigati mugahaga».
Muvandimwe, wowe ni iki gituma ushaka Yezu? Buri wese yatanga igisubizo cye. Abamushakiraga ko bariye bagahaga bashakaga no kwimika Yezu ngo ajye ahora abaha uwo mugati bityo umuruho ujyanye n’umurimo wo gushaka iposho urangirire aho. Kuba Yezu atanga ibimenyetso mu gukora ibitangaza ni ukugira ngo uwumva yumve, ureba abone ko uwo ukora ibitangaza Atari umuntu usanzwe nka bo ahubwo bemera ko ari umwana w”Imana. Nyamara, ikibabaje ni uko bamwe bagarukiye ku bimenyetso mbese nk’uko watungira umuntu urutoki ugira icyo umwereka aho kureba aho umwereka akirebera rwa rutoki. Ngako akaga kugarije benshi. Barareba ntibabone, babwirwa ntibumve. Bagashyira imbere inda aho gushyira imbere urukundo n’ubuvandimwe.
Igisobanuro cyo gushaka umugati cyatwikiriwe n’ubuhemu bwose bubaho, n’imitwe n’amayeri. Akaga gakomeye noneho ni uko hari n’ababikoresha bitwaje Imana. Ubuze uko agira agashinga urusengero kuko nk’uko bisigaye bivugwa, insengero bamwe bazigize «bizinesi», ba nyirazo biha amazina y’icyubahiro tutari tumenyereye sinakubwira, umugabo arayobora hamwe n’umugore ahandi mbese abantu bakabura uruhumekero no gufata umwanya wo gutekereza no guhitamo kuko bagoswe hirya no hino. Ibyo byose bibangimira abahagurukanye umutima utaryarya batagamije kwikungahaza ahubwo bagamije gukenura ubushyo Nyagasani yabaragije. Abafatirana abantu mu bibazo bisanganiwe bakabasonga babacuza n’utwo baganyiragaho ngo barabasengera babone imigisha Yezu na bo arabakebura kuri uyu munsi. Nibaharanire ibiribwa bidashira aho guhemuka bitwaje izina ry’Imana.
Igihe kirageze rero ngo buri wese yibaze icyo yakora kugira ngo akore ibyo lmana ishima. Uko kudapfukirana umutima-nama ni byo bifungura inzira yo kwinjira mu mutima-Mana, mu gushaka kw’Imana. Ukora ugushaka kw’Imana yihatira kuba umunyakuri kuko Yezu ari ukuri. Uwemera kuba umushinjabinyoma, uwo ubwe aba yitandukanyije na Kristu, nzira, ukuri n’ubugingo. Uwo aba yikatira urubanza. Stefano bashinje ibinyoma, Imana yaramwigaragarije. Ngo mu ruhanga rwe hasa n’ah’umumalayika. Muvandimwe, n’ubwo waharabikwa, abantu bakifuza guhindanya isura yawe, bakakubeshyera, humura. Imbere y’Imana uracyeye kandi abakurenganya na bo babizi ko uri umwere, umutimanama wabo ntuhwema kubacira urubanza ko bahemutse. Ni byo inama nkuru yabonye mu ruhanga rwa Stefano: mwamusize umwanda mumubeshyera nyamara aranga arabengerana. Kuki babonye ikimenyetso ntibisubireho? Muvandimwe ushakira umugati mu kinyoma isubireho bigishoboka.
Urandinde inzira y’ikinyoma, maze ungirire ubuntu, umpe amategeko yawe. Nahisemo kutazagutenguha, nsobanukirwa n’amateka yawe (Zab 119, 29-30).
Padiri KANAYOGE Bernard


text:
TURIZIKANE KU IJAMBO RY’IMANA RYO KU CYUMWERU CYA 31 GISANZWE UMWAKA A
Ml 1, 14b-2. 2b.8-10; Z 130, 1.2.3; 1 Tes 2, 7b-9.13; Mt 23, 1-12
Mu buzima bwacu bwa buri munsi nta muntu n’umwe udashimishwa no kubahwa, guhabwa agaciro, kwitabwaho, kumvwa, kubungabungwa, kugirirwa neza,….Ese ku mukristu wamenye Yezu, ni iki kimuha icyubahiro n’agaciro mu maso y’abandi ? Ni iki kimugira mukuru mu bandi ? Ni iki kimuha umwanya w’ibanze imbere y’Imana ? Yezu igisubizo yagitanze mu ivanjiri twumvise : kwitangira abandi, kubaha abandi, kubaha no gukunda abandi, kuba umugaragu wa bose ugamije amahirwe yabo. Imigirire nk’iyo ni inyamibwa kandi ni ingenzi mu maso y’Imana koko rero “ushaka kuba mukuru niyigire umugaragu wa bose”.
Amagambo ya Yezu agamije guha umurongo ubuyobozi bumurikiwe n’Ivanjili, agamije kumurikira no gufasha abitwara gifarizayi bose baharanira kuramukirizwa ku karubanda, guhabwa imyanya y’icyubahiro, gukomerwa amashyi, kunyunyuza imitsi y’abayoborwa, kwigwizaho imitungo igenewe rubanda kandi bene kubikora bakabikora berekana ko ari uburenganzira bwabo ! Imyifatire nk’iyo ntikwiye abayobozi bamenye Imana. Amagambo ya Yezu kandi agamije kwibutsa ko kubaha ubuyobozi ari inshingano y’abayoborwa, ariko icyo cyubahiro ntikigomba kuba nk’icy’intama zikurikira umushumba zitazi aho zijya na we atazi aho azijyana, ni ukumvira kuje ubushishozi n’amakenga nk’uko Yezu abihamya : « Nimukore kandi mukurikize icyo bababwira cyose, ariko ntimukigane imigenzereze yabo », iyo ni inama y’Umwigisha Mukuru utifuza ko hagira uwiyitirira iryo zina kuko ari ukwisimbukuruza.
Yezu arangiza atanga inama isumba izindi : kwicisha bugufi ni intandaro yo guhirwa, ni intandaro yo gukuzwa no kwererezwa iruhande rwa Data na ho kwikuza bikaba intandaro yo guhezwa mu bwami bwa Rurema!
Bantu b’Imana mwese, tumurikiwe na liturujiya y’Ijambo ry’Imana, dufatanye twisuzume : mu butumwa bwacu, mu rugo, mu kazi, mu mubano na bagenzi bacu, mu mirimo inyuranye dushinzwe twitwara dute ? Twifata dute ? Duharanira iki ? Igisubizo buri wese yiha kiri buze kumugaragariza niba yitwara gifarizayi cyangwa yitwara nk’umugaragu ugamije ko abandi bamererwa neza mbere ye. Nyagasani Yezu adufashe twese kwihatira guharanira kwita kuri bangenzi bacu mbere yo gahanarira ko batwitaho.
Padiri NKUNDIMA THÉOPHILE.


text:
Mu Mudugudu wa Rusongati mu Kagari ka Gisa mu Murenge wa Rugerero mu Karere ka Rubavu, basanze abagore batatu bari mu rugo rwafatiwemo ihene esheshatu zabazwe nyuma yo kwibwa mu wundi Mudugudu.
Izi hene z’umuturage witwa Rwangabo Leonard utuye mu Mudugudu wa Gisa, Akagari ka Gisa mu Murenge wa Rugerero mu Karere ka Rubavu, zibwe mu ijoro ryo ku wa Gatatu tariki 17 Ugushyingo 2021.
Uyu muturage yabyutse yitabaza bagenzi be n’inzego z’ubuyobozi bw’ibanze batangira gushakisha ariya matungo magufi baza kugera mu wundi Mudugudu wa Rusongati basanga ariya matungo ari kubagwa.
Mu ihene zirindwi zari zibwe, basanze hamaze kubagwa esheshatu zarimo kubagirwa mu rugo rw’uwitwa Umuhoza Olice w’imyaka 21.
Muri ruriya rugo kandi bahasanze abagore babatu barimo babiri bo mu Mudugudu wa Cyanika n’undi umwe wo mu Mudugudu wa Gisa bakaba banakekwaho kwiba ziriya hene.
Rwangabo Leonard wibwe ziriya hene yagize ati “Twatangiye gushakisha dushaka uburyo twazibona, nyuma dusanga bazibaze.”
Rwangabo avuga ko basanze aho zabagiwe hari imitwe y’ihene esheshatu bikekwa ko imwe yari yamaze kugurishwa.
Ati “Twazisanze mu rugo rw’umuturage w’umugore, bazibaze ari kumwe n’abandi bantu batatu.”
Aba bagore bahise bashyikirizwa Urwego rw’Igihugu rw’Ubugenzacyaha RIB kugira ngo rubakoreho iperereza.
Icyakora hari abandi bantu batawe muri yombi barimo bariya bagore batatu n’abagabo babiri ubu bakaba bacumbikiwe kuri station ya RIB ya Rugerero.
RadioTV10